text:
Akumele kube khona odlwengulwayo - Zuma
2013-02-28 12:06
Johannesburg - Abesifazane nezingane akumele babhekane nodlame noma nokudlwengulwa kuleli laseNingizimu Afrika, kusho uMengameli wezwe uJacob Zuma.
"Akukho muntu wesifazane noma ingane ekumele bashaywe, badlwengulwe, bagwazwe, badutshulwe noma bangahlonishwa ngandlelani ezweni. Akukhathaleki noma lokhu kuhlukumeza kwenziwa ngumuntu owaziwayo noma ongaziwa," kusho uZuma, ekhuluma ngesikhathi ethula inkulumo yakhe ngesikhathi kwethulwa umkhankaso iStop Rape Campaign, eGlendale Secondary School, eMitchells Plain, eWestern Cape.
UZuma uthe ukuhlukunyezwa kwabantu besifazane nezingane kuyisehlo esimbi esihlasele iNingizimu Afrika.
"Kumele sakhe imiphakathi enokunakekela nehlonipha amalungelo abantu besifazane nezingane," kusho umengameli.
Umkhankaso uhlanganiswe nguMnyango wezeMfundo emazingeni aPhansi kanye nabakwaLead SA.
UZuma uthi umkhankaso kumele uqinisekise ukuthi abantu bayabambisana kuliwe nalesi sihlava, wathi abafana nabo bayaba yizisulu zokuhlukunyezwa ngokocansi.
"Kubalulekile ukuthi abantu bakhunjuzwe ukuthi lezi zehlakalo kumele zibikwe emaphoyiseni."
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA


c: text/html

text:
‘Kunenzondo ngoZuma noKhongolose’Comment on this story
MHLENGI SHANGASE
UNOBHALA Jikelele wamaKhomanisi, uDkt Blade Nzimande, uthi kukhona abanenzondo ngoKhongolose nangoMengameli Jacob Zuma sengathi bathakathiwe.
UNzimande obenzele abantu abadala uKhisimusi kwaDambuza, eMgungundlovu, izolo uthe uZuma abanye bambiza ngamagama amaningi, bathi yisiqhaza esinamakhosikazi amaningi.
“Kunenzondo enkulu ebhekiswe kuMengameli we-ANC ungafunga ukuthi abantu bathakathiwe ngendlela abamzonda ngayo. Ziningi izinto esezenziwe nguMsholozi nobuholi obukhona njengokuthi kuphakelwa izingane ezingu-8 million nsuku zonke ezikoleni, kufakwe ugesi nokunye, ngakho ngeke kube wukuthi lo hulumeni awukaze wenze lutho, usebenzile,” kusho uNzimande engxongxweni abe nayo neSolezwe ngemuva kwalo mcimbi.
Kulo khisimusi kuhlomule abadala abahlwempu abangu-1 000 endaweni okungasebenzi ngisho umuntu oyedwa kuyona.
UNzimande uthe umhlonipha kakhulu oyiPhini likaMengameli wezwe, uMnuz Kgalema Motlanthe, nobuholi obukhethiwe eMangaung.
“Enye yezinto okumele umuntu ayisho wukuthi ngimhlonipha kakhulu uMkhuluwa. Ngesikhathi siya eMangaung asizange siphumele obala sisho ukuthi sifuna bani kodwa sahlonipha yonke imibono yabanye ngobuholi,” kusho uNzimande.
Uthe kulezi zinsuku uthathiswa okomuntu obuthuntu uma ungagxeki uhulumeni nsuku zonke.
“Uma nje ungavuki nsuku zonke ugxeke uhulumeni obusayo uthathiswa okomuntu obuthuntu. Ngeke mina ngikwenze lokho, ngigxeke uhulumeni singekho isidingo,” kusho uNzimande.
Uthe ngeke kuhlale kujikijelwana ngamazwi kepha kumele kuhlalwe phansi kubhungwe ngaphakathi ezinhlakeni zikahulumeni.
Ekhuluma emkhulekweni wokwamukela isihlonti se-ANC esizungeza izwe lonke, iPhini likaSihlalo we-ANC esifundazweni, uMnuz Willies Mchunu, uthe uyamhlonipha uMkhuluwa ngamava anawo nangeqhaza azolibamba ekufundiseni amalungu ngepolitiki.
UMchunu, obekhuluma eCity Hall khona eMgungundlovu izolo, uthe akubanga yiphutha ukukhethwa kwePhini likaMengameli we-ANC, uMnuz Cyril Ramaphosa.
“Amagatsha yiwona akhuluma, akubanga yiphutha ukuqokwa kukaRamaphosa njengePhini likaMengameli we-ANC eMangaung. Saya eMangaung siyimbumba njengesifundazwe sabuya naye uMgcinimafa uZweli Mkhize,” kusho uMchunu.
Uthe amalungu anomsebenzi wokukhiphela ngaphandle labo abenza inkohlakalo ngoba yenziwa ngumuntu oyedwa bese kupendeka wonke umuntu.
Lesi sihlonti sizozungeza izifunda ezehlukene zesifundazwe ngaphambi komgubho ozoba seKings Park, eThekwini, weminyaka engu-101 kwasungulwa uKhongolose.
Umgubho uzoba ngoJanuwari 12, kule nkundla kanti uZuma nguyena oyothula inkulumo yosuku.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.

robotstxt: allowed

filter: keep


text:
Kungase kube akaRasuge amathambo
2012-03-21 07:47
Pretoria - Amathambo omuntu atholakale kumbiwa emzini wesoka lephoyisa elabulawa uFrancis Rasuge, kungase kube ngawakhe.
NgoLwesibili amaphoyisa asePitoli athe kutholakale amathambo omuntu ngesikhathi kumbiwa emzini kaWilliam Nkune, owagwetshwa udilikajele ngecala lokubulala uRasuge.
Okhulumela amaphoyisa uKatlego Mogale uthi amathambo atholakele, abehambisana nogebhezi lwekhanda lomuntu.
UNkune wagwetshwa ngonyaka ka-2005 kodwa isidumbu sikaRasuge besingakaze sitholakale.
"Okwamanje angeke saqinisekisa ukuthi amathambo atholakele awomuntu wesilisa noma wesifazane, silindele imiphumela yokuhlolwa kwawo," kusho uMogale.
– "Like" ikhasi lethu ku-Facebook uze ukwazi ukujoyina inkulumo
ngolimi lwakho.
– Landela IzindabaNews24 kuTwitter (@IzindabaNews24).


text:
UMbeki usagxeka ubuholi be-ANCComment on this story
LEBOGANG SEALE
UMFOWABO kowayeMengameli Thabo Mbeki uthi akukho lutho oluzoshintsha ebuholini be-ANC njengoba kusazoba khona izinkinga zokulethwa kwezidingo kubantu ebezivele zikhona.
UMnuz Moeletsi Mbeki owaziwayo ngokugxeka ubuholi obukhona be-ANC ngaphansi kukaMengameli Jacob Zuma uthi ngisho nokuqokwa kukaMnuz Cyril Ramaphosa angeke kuyisize ngalutho i-ANC nelakuleli.
Ubephawula kanje emuva kokubuyiselwa esikhundleni sokuhola i-ANC kukaZuma osazohola eminye iminyaka emihlanu aphinde abe nguMengameli wezwe.
“Awukho umehluko phakathi kobuholi obusha nobudala. URamaphosa noNdunankulu waKwaZulu-Natal uDkt Zweli Mkhize kade baba khona laphaya. UCyril wayekhona kwi- NEC futhi eneqhaza alibambile,” kusho uMbeki ongumhlaziyi wezomnotho nephini likaSihlalo we-SA Institute of International Affairs. Emuva kokuqokwa kukaRamaphosa njengePhini likaMengameli imibiko iveza ukuthi lokho kuzoqinisa kakhulu ukuzethemba kubatshali zimali ezweni kumise nemakethe yezimali. Lokhu kubuye kwaqiniswa nayimibiko yokuthi amandla erandi athe ukuqina emuva kokuqokwa kukaRamaphosa.
“Abantu bayawenza amaphutha, akusho ukuthi uCyril yena akabalwa kulabantu. Ngaphansi kobuholi bukaZuma kusazoqhubeka ukubulawa kwabantu abamsulwa njengaseMarikana, ukubulawa kwabantu abamsu-lwa bebhikisha njengo-Andries Tatana kanye nokungaphathi ngendlela njengokuthunyelwa kwezincwadi,” kusho uMbeki.
Uthi ukuvota kwabantu kulokhu kwehla selokhu uZuma athatha izintambo ngenxa yenkohlakalo. UMbeki uthe enye inkinga ukuthi iNingizimu Afrika ayikabi yizwe elinenkululeko ngokugcwele futhi kukhona nezinto ezinyanyalatwayo ohlelweni lwayo lokuvota. “Sidinga uhlelo lapho amalungu ephalamende ezoqokwa ngqo ngabantu, ngisho neziMeya kumele ziqokwe ngqo ngabantu.”
Uveze ukuthi ngisho uMengameli waseMelika uBarack Obama uqokwa ngabantu.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Kube ncane indawo eCapellos kufike iGagasi FMComment on this story
SIZWE BLOSE
LISHINTSHE ukwenza iGagasi FM, lo msakazo kade sewuzakhele isigcwagcwa kwabaningi ngokuhluleka ukugcwalisa izindawo lapho usuke wenze khona umcimbi. Ngalempelasonto esiphuma kuyona lo msakazo uqophe umlando njengoba ugcwalise kwaze kwashoda indawo yokunyathela eCapellos, eMgungundlovu, okuyindawo yobumnandi.
Ukugcwala kweCapellos kunike elikhulu ithemba lokuthi kuzobe kufiwa nakwi-Fact Durban Rocks okuwumcimbi eliwenza ngokubambisana ne-Afrotainment ephethwe nguMthokozisi Khathi abaningi abamazi ngoDJ Tira ozokuba kuleli sonto esiya kulona.
Abathandi bobumnandi eMgungundlovu badele amakhaza abeshubisa umnkantsha bahambela lo mcimbi obekucula kuwona uBhar oshisa izikhotha kulezi zinsuku. Lo mculi ubehambisana noSir Bubzin naye ezimhambela kahle izinto kulezi zinsuku kule ndima yezo mculo.
Abantu baseMgungundlovu bebekhuluma bukhona nezilomo zabo zakwiGagasi FM okungabalwa kuzona uLekomotion, TP, Mimi K noKini Shandu.
UDJ Tira ubajabulise kakhulu abantu abebehambele lo mcimbi, lo DJ ube eseshaya adume ngazo ngokungafuni ukuphuma kwi-DJ Box. Into eba mnandi uma kudlala uTira ukuthi uthatha umbhobho ajabulise abantu ngalezi ziqubulo zasemakilabhini.
UBhar bamthande kakhulu abantu baseMgungundlovu yize ecule sekuyosa, okuthuse abanye kube ukungaculi kukaJoocy obekuthiwe naye uzocula. Lokhu kwenze uDJ Le Soul asheshe angene okube uyena ovale umcimbi.
Izinga lalo mcimbi beliphezulu kakhulu, iningi labantu lihambe sewuphelile ngabo-6 ekuseni.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Unezinhloso zakhe uZille - Umbono
2012-11-06 16:34
Cape Town - Umhlaziyi wezepolitiki u-Aubrey Matshiqi uthi ukuhambela kweDemocratic Alliance eNkandla, bekunenhloso nje yokugaya ivoti langonyaka ka-2014.
I-DA ihambele eNkandla ithi iyohlola umuzi kaMengameli uJacob Zuma, ekubikwe ukuthi uzolungiswa ngo-R200 million wamarandi.
Abafundi bayaphawula ngokuya kukaZille eNkandla.
USimlindile Ka-Slangwe Msuthu Cwecwe uthe: UZille ngempela ubeyogaya amavoti, kwazise wonke umuntu unelungelo lokukhankasa noma ngabe kuphi.
UMomo Phumlani uthe: AbeDA bahudulela phansi isithunzi somholi onyama, benza lento eyenziwa nayizintatheli, ukubukela phansi uZuma ngoba engenazo iziqu zemfundo.
Kuyayiwa e-Free State kokhala abahlaziyi, izintatheli nobasi abamhlophe!
USiya Tshebi uthe: UHellen Zille ebefuna ukuzibonela mathupha imali yethu bakhokhi bentela ekudlalwe ngayo budlabha, ngibona kuyinhlamba kubakhokh bentela lokhu okwenzekayo.
Disclaimer:
INews24 iqhakambisa ukukhuluma ngokukhululeka nokuzwakaliswa kwemibono
eyahlukene. Lokho kuchaza ukuthi imibono yababhali bezingosi eshicilelwe
kuNews24, akuyona imibono yeNews24.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- News24


text:
Kushone 10 eYemen
2013-02-07 14:05
Sanaa - Ukuqhuma ngephutha kwebhomu lapho kugcinwa khona izikhali enkambini yamasosha kubulale izakhamuzi ezingu-10 esifundazweni iHaja, eYemen, kusho izikhulu zezokuvikela nabazibonele.
"Lokhu kuqhuma kwenzeke ngoLwesine ekuseni enkambini yamasosha e-Abs, ngaseRed Sea," kusho isikhulu sinezezela ngokuthi kukhona nezingane ezimbili kulaba abashonile.
Abazibonele bathi lokhu kuqhuma kuze kwacekela phansi imizi eyisihlanu.
Ngo-Okthoba, kwashona amasosha ayisithupha esigamekweni esifanayo edolobheni i-Aden.
- Landela
IzindabaNews24 kuTwitter
- Sapa - AFP


text:
Iyaqhubeka eyama-etoll
2012-12-06 16:39
Johannesburg - Umfelandawonye wezinyunyana zabasebenzi iCosatu ufunga uyagomela ukuthi uzoqhubeka nomkhankaso wokulwa nama-etolls, emigwaqeni yaseGauteng, kusho uNobhala womfelandawonye esifundazweni uDumisani Dakile.
ICosatu ibambe imashi eGoli ngoLwesine, uDakile uthi bacele amaphoyisa ukuthi abalulele isikhathi kuleso ebekuvunyelwenwe ngaso ukuthi kuvalwe imashi.
Imashi lena idale isinyokotho emigwaqeni njengoba izimoto zonke bezishaya ngo-zero zeseka umkhankaso.
"Asibhekile ukuthi bangakanani abantu abahambela imashi, esikufunayo ukudlulisa umlayezi wokuthi asiwafuni ama-etolls.”
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Azodayiswa ngezayo awekaNcwaneComment on this story
FANELESIBONGE BENGU
AZOQALA ukudayiswa ngesonto lokuqala enyangeni ezayo amathikithi ekhonsathi yokuqopha iDVD yomculi wowokholo uSfiso Ncwane owagcina eminyakeni engu-12 edlule ukuyikhipha.
Lokhu kudalulwe yimenenja yalo mculi ebuye ibe yinkosikazi yakhe, uNkk Ayanda Ncwane, othe le khonsathi izoba seNkosi Albert Luthuli Convention Centre (ICC) ngo-Okthoba 27.
Ukulungiselela ukuqopha le DVD, uSfiso one-albhamu ethi Kulungile, wenza inhlolokhono eBat Centre ngenyanga edlule lapho ayethungatha khona abaculi abangu-25 abazohlanganisa ibhendi ezomelekelela ekuqopheni le DVD.
“Akubange kusenzeka ukuthi sithathe abaculi abangu-25 ngoba kwakunzima ukubanciphisa sisuka ku-200. Okwenzeka wukuthi sigcine sesithatha abangu-35 ngoba bonke banethalente elimangalisayo lokucula,” kusho uNkk Ncwane.
Uthe amathikithi azoqala ku-R150 kuya ku-R350 kanti azotholakala eComputicket.
“Sesiside lesi sikhathi uSfiso engenayo iDVD kanti nabalandeli bakhe abaqhamuka e-Afrika yonkana bebekhala ngayo. Izikhalo zabo zizophenduleka futhi okuhle wukuthi uzobe ecula yedwa kuyona,” kusho yena.
Kuzokhumbuleka ukuthi nyakenye inkampani kaNcwane, iNcwane Communications yahlela umcimbi wokuvala unyaka owacishe wabhuntsha eDCC.
Kulo mcimbi owawubizwa ngokuthi yiGospel All Stars Year End Celebrations oba njalo ngoDisemba 31 kwafika abantu abangaphezulu kwenani elimumathwa yiDCC.
Lokhu kwaphoqa abanye ukuthi bawudube baphindele emakhaya.
UNkk Ncwane uthe lokhu ngeke kwenzeke njengoba ezokuphepha zizobe ziqinile.
“Into eyaba yinkinga nyakenye wukuthi kukhona abafika namathikithi awumbombayi. Ukubona kanye wukubona kabili njengoba kulokhu ezokuphepha zizobe ziqinile futhi ithikithi lizobe linenombolo yesihlalo umuntu okumele ahlale kusona. Kuzobe kuhlelekile, abantu abakhululeke,” kusho uNkk Ncwane.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Babehamba nqunu abavukuzi bechelwa yinyanga
2012-11-08 16:22
Rustenburg - Abavukuzi abanqunu babonakala beshaya ujenga belindele ukuchelwa ngomuthi ababekholwa ukuthi uzobenza bengabonakali, kusho ubufakazi bephoyisa ngaphambi kweKhomishana ka Farlam, ezama ukuthola lokho okwaholela ekubulaweni kwabavukuzi abangu-34 basemayini iLonmin.
"Ngo-15:23 kwabikwa ukuthi abavukuzi sebelethe inyanga eyabe izobaqinisa kuze bezokwazi ukunqoba izitha zabo,” kusho ubufakazi bukaLieutenant Colonel Victor Visser.
"Amadoda ahlangana egqumeni lentaba ephethe izikhali ezihlanganisa imikhonto nezagila nezizenze. Babekholwa wukuthi uma inyanga isibachelile angeke babonakale uma sebebamba impi, futhi babekholwa wukuthi umuthi uzobenza babe namandla.”
UVisser wethule lobu bufakazi eveza nezithombe ezingubufakazi.
"Konke lokhu kwakwenzeka amaphoyisa ebhekile, abavukuzi bachelwa ngokuthile, baqala bagqoka ngesikhathi bebona kusondela amaphoyisa,” kusho uVisser.
"Kubonakala ngokucacile omunye wabavukuzi echama ebhekise ngasemaphoyiseni.”
Kuyaqhubeka ukulalelwa kwekhomishana.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
IGhana isiwatholile amabhonasi
2013-01-29 16:38
Port Elizabeth - Umdlali nomdlali weqembu lesizwe eGhana, usegixabezwe ngo- $35,000 (26,012 euros), ngemuva kokuthi iqembu likwaze ukudlulela kowamaQuarter-Final e-2013 Africa Cup of Nations.
Lokhu kuvezwe yizikhulu ngoLwesibili.
"Sebenikiwe amabhonasi," kuqinisekisa imanenja yeqembu u-Emmanuel Kyeremeh.
"Ukube behlulekile ukudlulela phambili, bebengeke bathole lutho,” eqhubeka.
IGhana isiyanqoba lo mqhudelwano kwaze kwaba kane, kumanje inamaphuzu ayisikhombisa kuGroup B kanti ikanye neMali, enamaphuzu amane.
AmaBlack Stars azobhekana neCape Verde, ngoMgqibelo eNelson Mandela Bay Stadium.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Masikhohlwe osekudlulile - Sangweni
2013-02-04 14:03
Johannesburg - USiyabonga Sangweni uthi iBafana Bafana kumele manje ikhohlwe ukulokhu izikhotha amanxeba ngokukhishwa kwayo ku-Africa Nations Cup kodwa iqale isebenzele ukufinyelela emidlalweni yeNdebe yoMhlaba ka-2014, kubika iKickOff.com.
IBafana iphume kulo mqhudelwano ngoMgqibelo ebusuku, ngemuva kokushaywa yiMali ngo 3-1 kuma-penalty.
USangweni, odlale kakhe kakhulu eqenjini leBafana kulo mqhudelwano, uthi manje bafuna ukuba izwe lakhele phezulu kwalesi sisekelo uma sekuqhubeka eyokuhlungelwa eyeNdebe yoMhlaba.
“Kudingeka sisebenze kanzima ukuze siye eBrazili ngo-2014 – sinomdlalo onzima esizowudlala e-Addis Ababa [Ethiopia] ngakho kuzomele sizilungiselele kahLe. Asithembe ukuthi sizokwenza kahle kweyokuhlungela eyomhlba,” ucashunwe ku-wesite ye-Orlando Pirates esho kanje.
U‘Ntsimbi’ uthe udumele ngokuhlulwa kuma-penalty, kodwa uchazekile yilokho akubonile kusukela emdlalweni wokuqala abawudlala ngokulingana neCape Verde.
“Akungabazeki ukuthi besifuna ukufinyelela kowamanqamu,” kuqhuba yena.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
Ubelungiselela umshado uMadigage
2012-10-22 14:01
Johannesburg - UThomas Madigage obeyisekelamqeqeshi weBafana Bafana, noongasekho emhlabeni, ushone elibhekise eLimpopo eyoqedela amalungiselelo omshado wakhe neMeya kaMasipala waseFetakgomo, uKuki Sefala.
UMadigage, wahlukanisa nonkosikazi wakhe anengane naye uConita Mambane cishe eminyakeni emihlanu edlule, nomunye wesifazane eminyakeni emibili, kanti ubesezobopha elikasofasilahlane noSefala ngoDisemba kulo nyaka.
ISunday World ingakuqinisekisa ukuthi lowo osekomidini eliphezulu ehhovisi lemeya yaseSekhukhune, uDavid Magabe, uyena obezohola izingxoxo zamalobolo.
Singakuqinisekisa futhi ukuthi uMadigage, ubelibhekise e-Atoks eyolanda uKuki ngesikhathi ehlelwa yingozi.
Umthombo wethu ongafunanga ukudalulwa igama, uthe izindaba zomshado kaMadigage zivele ngemuva kwengozi.
USefala ukhulume nephephandaba leli eqinisekisa ukuthi ubethandana noMadigage nosekuphele cishe unyaka, kodwa walile ukukhuluma ngezinhlelo zomshado
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- News24


text:
'Wayekhathazeke ngemoto yakhe owayeshayisile'
2012-11-29 10:02
Johannesburg - Umshayeli wemoto owashayisa uThomas Ferreira waseWest Rand ngonyaka odlule akazamanga ukumsiza, kunalokho wazungeza imoto yakhe ebheka umonakalo, kubika iBeeld ngoLwesine.
Owazibonela ngawakhe u-Andrew Morton ubethula ubufakazi eNkantolo yeMantshi eKrugersdorp ecaleni elibhekene noMotsamai Semitjie, ongumshayeli kaHumphrey Mmemezi, owabe enguNgqongqoshe wezoHulumeni baseKhaya kanye nezeziNdlu eGauteng.
UMorton ubengufakazi wokuqala woMbuso obizelwe ukuzofakaza ecaleni likaSemitjie, lapho ethweswe khona icala lokushayela budedengu, nokwehluleka ukunikezela ngosizo ngemuva kwengozi.
USemitjie wawaphika wonke amacala athweswe wona.
Ngesikhathi sengozi uFerreira wayenza u-matric eKrugersdorp High School, kanti wayematasa nezivivinyo zokuphela konyaka.
Walimala kabi engqondweni, wabakwikhoma amasonto kanti kumanje uselashwa njengoba engakalulami ngokugcwele.
UMorton ongumngani kaFerreira nowabe ehamba naye kwenzeka konke lokhu, wahlala phansi walinda kwaze kwafika abosizo lokuqala.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
ULekgwathi ugcwele ukuzethemba
2013-01-14 10:02
Johannesburg - Ukaputeni we-Orlando Pirates uLucky Lekgwathi uthi bazodlala ngokuzimisela zisuka amadaka ngethemba lokuthatha isicoco seligi nokuthola ithuba koweCAF Champions League, kubika iKickOff.com.
IPirates, nelele isibili ohlwini lwamaqembu eligi ngemuva kweKaizer Chiefs, izobhekana neDjabal of Comoros ngenyanga ezayo koweCAF.
AmaBhakabhaka aqale ukuzilolonga ngesonto eledlule kanti uLekgwathi uthembisa abalandeli ukuthi bazokhuphula amasokisi.
“Sinemidlalo engu-14 yeligi esizoyidlala ngesizini ka-2012/13 kanjalo futhi njengoba kuqala iChampions League.
“Ngonyaka odlule asenzanga kahle kuChampions League akanti ngenxa yalokho sizozimisela kakhulu kulokhu. Asazi olungakanani ngeqembu esizodlala nalo kodwa ngithembisa ukuthi sizodlala ngokuzimisela."
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
Uyabonakala kancane umsebenzi kaMokonyane - DA
2013-01-08 15:02
Johannesburg - UNdunankulu waseGauteng uNomvula Mokonyane kusamfanele ukubhekwa nakuba ubonakala umehluko emsebenzini wakhe, kusho oweDemocratic Alliance esifundazweni ngoLwesibili.
UMokonyane akenzanga kahle ngesikhathi ehluleka ukuvala izikhala zemisebenzi ezingu-14% emiNyangweni yesifundazwe, kanye nokubambezela ukukhokhela abahlinzeka uhulumeni ngezinsiza, kusho isitatimende somholi weDA esifundazweni, uJack Bloom.
UMokonyane uthole amaphuzu amahlanu kwayishumi embikweni we-DA, okukhombise ubungcono kunangonyaka owedlule.
"Ukwenza kangcono kudalwe ukuxoshwa kukaHumphrey Mmemezi esikhundleni sakhe sokuba uNgqongqoshe wezoHulumeni baseKhaya nezeZindlu, nokwenyuswa esikhundleni kwezikhulu ezintsha kwikhabhinethi lesifundazwe," kusho uBloom.
UNgqongqoshe wezeMfundo uBarbara Creecy nowezeMpilo uHope Papo, yibo abathole amaphuzu aphezulu ngokusebenza kwabo.
UBloom uncome uCreecy ngezinga eliphezulu lokuphasa eGauteng, kodwa wamcela ukuba avale igebe phakathi kwezikole zasemadolobheni nezasemalokishini."
Uthe uPapo ukhombise iqiniso ngezinkinga ezibhekene nimnyango wezempilo.
"Uyazibona izinkinga, nemibuzo uyayinaka, ngakho siyethemba uzophumelela ekuguquleni ezokusebenza kwezempilo aqede nenkohlakalo,"kusho uBloom.
UBloom uthe ongasebenzanga kahle kunabo bonke, kube nguNgqongqoshe wezokuPhepha koMphakathi uFaith Mazibuko, athe namanje akalazi iqhaza analo kwezamaphoyisa.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Ngeke siyincenge iWits - Myeni
2012-11-23 07:41
Johannesburg - Umdlali we-Orlando Pirates uSifiso Myeni uthi ngeke babe nokuzwela uma ezakhe sezihlangana neqembu lakhe lakudala iBidvest Wits emdlalweni weligi e-Orlando Stadium ngoMgqibelo, kubika iKickOff.com.
UMyeni, Patrick Phungwayo, Roger De Sa, Eric Tinkler noLehlohonolo
Masalesa bazobhekana neWits okokuqala ngqa kusukela bashiya leli qembu beya kuPirates.
AmaBhakabhaka abukeka enza kahle kakhulu njengoba efake amagoli ayisishiyagalombili emidlalweni emithathu yokugcina.
Kanti uMyeni uthwele ngeqoma ngendima ayidlalile empumulelweni yePirates ngamagoli akhe ayingcwenga.
"Kuzoba mnandi ukudlala neqembu lami lakudala, sithembisa ngokungalincengi kodwa. Akufihlwa ukuthi ngibunjwe yiWits ukuze ngibe yilo mdlali enginguye namhlanje."
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
Kuboshwe ababhikishi KwaNobuhle
2012-08-16 14:03
Johannesburg - Abantu abayisishiyagalombili baboshiwe mayelana necala lokudala uthuthuva emphakathini ngoLwesine endaweni yaKwaNobuhle, ePort Elizabeth, kusho amaphoyisa ase-Eastern Cape.
UWarrant Officer Marianette Olivier uthe kuthunyelwe amaphoyisa kule ndawo ngesikhathi kuqubuka udweshu.
"Maningi amaphoyisa asethunyelwe, ababhikishi banodlame bajikijela amaphoyisa ngamatshe futhi bavale nemigwaqo."
Bayisishiyagalombili abantu ababoshiwe ekulindeleke bavele ngaphambi kweNkantolo yeMantshi yaKwaNobuhle ngoLwesihlanu.
Ababhikishi bafuna umasipala wendawo ubanike ingxenye yomhlaba kuze bezokwakha izindlu, kushiswe amahhovisi amakhansela kanjalo nomuzi.
"Siphenya icala lokucekela phansi impahla," kusho u-Olivier.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- SAPA


text:
UChavez akalilahlile ithemba
2013-01-30 07:18
Caracas - UHugo Chavez akaliphonsile ithawula ekululameni njengoba enesifo somdlavuza kanti uveze nokuthi unethemba ethimbeni lezempilo elimnakekelayo.
“Usho ngokukhulu ukuzethemba nomfutho wathi:' Ngiyayithemba kakhulu imishanguzo nezinhlelo zokungelapha ezisetshenziswayo. Ngithembele kuKrestu nasempilweni'," kusho iSekela likaMengameli Nicolas Maduro nathi ashiwo uChavez ngesikhathi emhambele.
UChavez usebuse iminyaka engu-14 eVenezuela.
Uthola ukwelashwa eCuba njengoba ahlaselwa yisifo somdlavuza.
Abamaqembu aphikisayo bathi lo mholi, 58, uma kungukuthi uyakwazi ukukhuluma nongqongqoshe, kumele axhumane nabantu bezwe lakhe abatshele ukuthi ukusiphi isimo sempilo.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- Reuters


text:
Uphenyo ngo-R140million woMnyangoComment on this story
NOKUBONGWA PHENYANE
BAZOBOSHWA abasebenzi boMnyango wezoLimo neMvelo oholwa uDkt Meshack Radebe, abazotholakala bethinteka ekuthengweni kwempahla engabiza uR140 million etholwe iduvile kwelinye lamahhovisi alo mnyango eNtshanga.
Lokhu kushiwo uNgqongqoshe uRadebe ngemuva kokuthi bethole umbiko wokuchithwa kwale mali ngemuva kokuthi bephenye kabanzi bathola kukhona izimpahla ezathengwa ngemali yomnyango ezingasebenzi.
Kulezi zinto kukhona ogandaganda abawu-6, amasaka kamanyolo, amageja nomshini okuthiwa owezinga eliphezulu wokutshala nokulima.
URadebe uthe abasebenzi bomnyango wakhe abaqhubeka nokusebenzisa imali ngokungemthetho bese kusolwa yena ngalokhu uzokuqinisekisa ukuthi bayaboshwa.
“Ngimangele kabi ngithola ngalezi zimpahla ezathengwa ngoSepthemba ngonyaka odlule ngingakafiki nakulo mnyango kodwa sekubhikishelwa mina manje.
Sizoqinisekisa ukuthi abantu abathintekayo kulokhu bayaboshwa ngenxa yokuthi bathenga izinto umnyango ungazi ngoba lezi zinto kukhona imiphakathi ezidinga kakhulu kodwa zihlezi la,” kusho uRadebe.
Uthi umenenja abamfica kulawa mahhovisi bambuzile ukuthi lezi zinto zalethwa ngobani kodwa naye wabika ukuthi akazi, wakuqinisekisa ukuthi zathengwa ngonyaka odlule.
Uthe imali yalezi zimpahla ayikaqinisekiswa, izokwaziwa kahle uma sekuqediwe uphenyo .
Uthe ngesikhathi ezwa ngalolu daba wayibikela iKhabhinethi noNdunakulu waseKZN uDkt Zweli Mkhize ukuze bakwazi ukuthi baqale uphenyo.
“Uma kuqhubeka kanje singazithola sesisebenzisa imali engaphezulu emnyangweni. Nginxusa bonke abasebenzi ukuthi uma kukhona izinto ezathengwa ezingasebenzi basazise ngoba kukhona imiphakathi ezidingayo lezi zinto,” kusho yena.
Kwenzeka lokhu nje ngesonto eledlule inyunyana yabasebenzi iNehawu ibe nesiteleka la ibikhala khona ngokuthi uRadebe kumele axoshwe kulo mnyango njengoba kukhona imali engaziwa ukuthi yashonaphi.
URadebe uthe laba ababehlele le mashi akazi ukuthi babeqondeni njengoba kwagcina ngokuthi baqoqe izingane ezihlala emgwaqeni ukuthi kube yizo ezimbhikishelayo.
Uthe akukho nkohlakalo athinteka kuyona kulo mnyango futhi uzokwenza ngakho konke okusemandleni ukuthi lokhu kuyavela.
Uthe uyanxusa ukuthi uma kukhona izinto ezingahambi kahle abantu bangamthinta ezinombolweni zasehhovisi lakhe ku-033 345 8241/8242 noma kwethi 0800 000 996 babike inkohlakalo.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Isixwayiso somhlaziyi ngolukaMalemaComment on this story
CELANI SIKHAKHANE
UMHLAZIYI wezombusazwe uMnuz Zakhele Ndlovu uxwayisa ngokuthi uma i-ANC ingavumela ingcindezi yabalandeli bakaJulius Malema yokuthi abuyiswe kuKhongolose lokhu kuyokhomba ukuba buthaka kobuholi bukaMengameli Jacob Zuma.
UNdlovu ukusho lokhu ephawula ngesigameko saseLimpopo sokuzama ukuphazamisa isifundo sokuhlonipha uDkt Nelson Mandela kulandela ukushaywa kweqeqebana le-ANCYL eLimpopo elingene ngesidlozana kulesi sifundo.
La malungu ophiko lwentsha atheleke ehholo laseShayandima iChrist Worship Church la bekunalo mcimbi uMengameli Jacob Zuma engakafiki ephethe izingqwembe ebezinemibhalo ethi akubuyiswe uMalema kuKhongolose.
“Uma kungagcina ngokuthi i-ANC izithole isisesimeni lapho iphoqeleka ukuthi iyibuyekeze kabusha indaba kaMalema ngenxa yalezi zidubedube, kuzokhombisa ukuthi ubuholi obukhona kuKhongolose bubuthaka futhi kunganika amandla nalabo baholi asebecashile abafuna uMalema abuye bese kukhishwa uZuma eMangaung,” kusho uNdlovu.
Uthe osekudingeka kule nkinga wukuthi ubuholi be-ANC buhlale phansi ne-ANCYL kuxoxiswane ukuze kuphele lezi zigameko ngoba sezidala ukuthi abantu abaningi ikakhulukazi abadala bagcine sebesaba ukuhambela le mibuthano ngoba abazi ukuthi baphephe kangakanani.
UNdlovu uthe lesi sigameko siveza isithombe sokuthi kunabantu asebencamele ukuthembeka kumuntu kunaseqenjini.
Uthe phakathi kwalaba bantu abebezophazamisa umcimbi wangoLwesibili kungenzeka ukuthi iningi labo alinabo ngisho ubulungu be-ANC kodwa yingoba bezithandela uMalema bezwelana naye.
Lokhu bekungesikhona okokuqala ukuthi kwenzeke njengoba nase-Western Cape uZuma aphazanyiswa yiqeqebana lamalungu e-ANCYL elalifuna ukuthi kubuyiswe uMalema.
Kulowo mbuthano kwagcina kulimale kabi nomthwebuli wezithombe wakwaSABC kanti nakhona kwaqhuma iqupha kwamanye amalungu kaKhongolose nawophiko lwentsha.
Ngemuva kwalokho kwaphinde kwaphazanyiswa inkulumo kaMnuz Collins Chabane onguNgqongqoshe ehhovisi likaMengameli owayekhuluma emcimbini wosuku lomgubho wentsha wangoJuni 16.
Khonamanjalo kuthiwa kushone owesifazane okusolwa ukuthi waxhelwa yisisi esikhalisa unyembezi ngesikhathi kuhlakazwa ababezama ukudunga umcimbi waseLimpopo.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Uvelile uthisha owadlwengula
2012-08-17 16:17
Johannesburg - Uvele ngaphambi kweNkantolo yeMantshi eKrugersdorp uthisha osolwa ngokudlwengula intombazane yaseKagiso eneminyaka engu-16 ubudala.
Usagqunywe esitokisini, akucacile kahle ukuthi uzobuyela nini ngaphambi kwenkantolo, kusho uWarrant Officer Solomon Sibiya.
Uthisha oneminyaka engu-35 ubudala wasesikoleni samabanga aphakeme iThutopele Secondary School waboshwa ngoLwesine mayelana necala alenza mhlaka-18 no-19 Julayi.
USibiya uthe icala libikwe ngoLwesithathu, uthe akuqondakali ukuthi kungani kuthathe isikhathi eside ukuthi libikwe.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
WASHINGTON DC—
Udubo lwabontikolotshi esikolo seNdangababi eCross Dete lubikwa luqhubekela phambili njalo ababalisi bafela ngaphakathi ngoba bebanjwe ngamandla lugatsha lwezemfundo ukuthi baphenduke emsebenzini.
Ababalisi laba bebebalekile esikolo kumaviki asanda kwedlula besithi bahlukuluzwa yizinto abangaziboniyo.
Baphenduke kumaviki amabili edluleyo ngemva kokulaywa ngumqatshi ukuthi babuyele emsebenzini.
Ugatsha lwezemfundo belulaye njalo abazali ukuthi badinge osiyazi abangalungisisa loludaba, kodwa lanamuhla abazali abakakwenzi lokhu.
Izakhamizi zithi ziphakathi kokudinga inyanga yokuzokhipha lezizinto.
Abazi ngokwenzakalayo batshele lumsakazo ukuthi lanxa ukuhlukuluzwa kwababalisi kusaqhubeka, akusafani lakumaviki edluleyo njalo sokunganeno.
Lokhu kugcizelelwe ngumgcinisihlalo weSDC yalesisikolo, uMnu Joram Sibanda yena othe abazali sebeyitholile inyanga njalo sebemelele ukuthi ibuye izekwenza imicimbicimbi yayo.
Ingxoxo loMnu Jorum Sibanda


text:
Senyukile isibalo sabashone ememulweniComment on this story
BAWINILE NGCOBO
SESENYUKE safinyelela kwabayisithupha isibalo sabashone ngenxa yesehlakalo sokuhlasela eMankwanyaneni, eShowe ngempelasonto.
Iphoyisa elingagunyaziwe ukukhuluma nabezindaba liqinisekisile ukuthi kushone omunye obelaliswe esibhedlela eNgwelezane izolo okuthiwa wayehamba nequlu elahlasela.
Igama loshonile belingakadalulwa kuze kwaziswe izihlobo.
Esehlakalweni sangoMgqibelo kwashona oMnuz Khulekani Luthuli, Sfiso Luthuli, Maqhinga Mthethwa, Sphiwe Mthethwa noHlanganani Mgenge okuthiwa babehamba nebutho elalihlasela.
Ababekhona kwenzeka lesi sigameko bathi ababehlasela, bagcina sebedubulana bodwa yingakho kwagcina kushone bona.
UNgqongqoshe wezokuThutha, ukuPhepha nokuXhumana koMphakathi KwaZulu-Natal uthi kuzogcina kutshalwe amasosha eNgudwini, eShowe uma kuwukuthi ukuhlaselana kwabantu akunqandeki.
UMnuz Willies Mchunu ehambisana noKhomishana wamaPhoyisa esifundazweni, uLt General Mammonnye Ngobeni, nabaholi bakule ndawo nomphakathi babe nomhlangano ngoMsombuluko emuva kwesigameko sokufa nokulimala kwabantu ngesikhathi kuhlaselwa umuzi wakwaKhuzwayo lapho kwakunomemulo khona ngoMgqibelo.
Okhulumela uMchunu, uMnuz Kwanele Ncalane, uthe uma kungapheli lokhu kubulalana kwabantu eNgudwini, uMchunu uzoxhumana noNgqongqoshe wamaPhoyisa kuzwelonke ukuze acele ukuthi kube ngamasosha aqapha isimo.
“Izimpi zakule ndawo zindala futhi azipheli. Kuthi noma kubonakala ukuthi amaphoyisa asezinqandile kodwa kube khona abantu abavele bayiqale phansi,” kusho uNcalane.
Uthe inkinga wukuthi le ndawo inamagquma nezintaba okwenza kungabi lula ukuthi kufinyeleleke kalula kuyo.
“Sitholile ukuthi namaphoyisa ayakhala ngobubi bomgwaqo okwenza ukuthi kube nzima uma esebiziwe ukuthi afinyelele kwezinye izindawo. Nomphakathi uyakhala ngokuthi noma kushoniwe awukwazi ukuyisa izidumbu emakhaya noma zilandwe njengoba nalaba abashone ngempelasonto izidumbu zabo zilandwe ngendiza enophephela emhlane,” kuchaza uNcalane.
Uthe uMnyango uzobheka ukuthi ingalungiswa kanjani indaba yomgwaqo wakule ndawo ukuze kube lula ukuthi kufinyeleleke kubantu uma kukhona okwenzekayo.
UNcalane uthe bafuna ukuthi kususwe zonke izibhamu ezikuleya ndawo ngoba kuyabonakala ukuthi noma ezinye sezashaqwa ngamaphoyisa phambilini kodwa ziseningi ezisaphathwa ngamlungu omphakathi.
UColonel Jay Naicker wamaphoyisa esifundazweni uthe bathungatha okuthiwa wayehola ibutho elalizohlasela.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
UMalema unelungelo lokukhuluma - Motlanthe
2012-09-21 08:27
Johannesburg - Umengameli wophiko lwentsha lwe-ANC owaxoshwa uJulius Malema kumele azizwe ehlukumezekile ngokuvinjelwa ukukhuluma eMarikana, kusho iPhini likaMengameli uKgalema Motlanthe ngoLwesine.
“UMthethosisekelo unginikeza ilungelo lokuthi ngingavumelani nokushoyo, kodwa futhi kumele ngihloniphe ilungelo lakho lokukusho lokho okufunayo," kuqhuba uMotlanthe.
“Uma ungazizwakalisi izimvo zakho ngomlomo, abantu abasoze bazi ngazo."
UMotlanthe ubekhuluma esifundweni sokuhlonipha u-Oscar noRose Mpetha eStellenbosch University ngoLwesine ebusuku.
Uthe izinyunyana zabasebenzi zamanje sezihluke kakhulu kunalezo zangesikhathi soMpetha.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Ithi ifuna iqiniso i-AMCU
2012-10-02 16:41
Johannesburg - IKhomishana kaFarlam ephenya ngalokho okwenzeka emayini iLonmin eseMarikana kuze kushona inqwaba yabantu, kumele iqinisekise ukuthi ibeka obala wonke amaqiniso, kusho inyunyana i-Association of
Mineworkers and Construction Union.
"Sifuna ukwazi ukuthi kwenzekani," kusho uMengameli we-Amcu uJoseph
Mathunjwa, ekhuluma ngesikhathi ikhomishana iyohlola indawo yesigameko ngasemikhukhwini iNkaneng.
UMathunjwa uphikile ukuthi kunokungazwani okhukhona phakathi kwabenyunyana i-Amcu neNational Union of Mineworkers.
"Selokhu saqala ukusebenza eLonmin ngonyaka ka-2010, besibamba imihlangano ndawonye, akaze kube khona ukungaboni ngasolinye. Abantu bathi akuzwanwa ngoba nakhu sekushone abantu. Akaze nakanye sibe yizitha," echaza.
I-Amcu ithole ukugxekwa kuthiwa yiyo eyabhebhezela isiteleka saseLonmin.
Ikhomishana iholwa yijaji eselathatha umhlalaphansi uJaji Ian Farlam.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
UCreecy uyabazonda abamnyama: Sadtu
2011-03-11 13:02
Johannesburg - Inyunyana yothisha i-SA Democratic Teacher's Union (Sadtu) ngoLwesihlanu iphakamise ukuthi ehle esikhundleni uNgqongqoshe wezeMfundo eGauteng, uBarbara Creecy ngoba uyabazonda abantu abamnyama.
"Impendulo ehsya khona ukuthi uCeecy ashenxe esikhundleni. Akahambe nje," kusho uSihlalo wale nyunyana eGauteng, uMoss Senye etshela izindaba ze-Sapa.
Ubize uCreecy njengomuntu ohlukumeza amandla ngoba uzikhathaza ngezikole zabamhlophe kuphela.
"Uyabazonda nje abantu abamnyama. Unikezela ngomakhalekhukhwini kulabo thisha abafundisa ezikoleni zabantu abamhlophe manje usebiyela izikole zabo," kusho uSenye.
Ubuze ukuthi le mali ayisebenzisayo iphuma kuphi, wamsola nangokuthi ushaya indiva izikole zabantu abamnyama ezingenazo izincwadi zesikole nezinsiza ezifanele.
Uyaphika ke ukuthi ubize uCreecy ngosathane.
- SAPA


text:
Imindeni isola amaphoyisa ngolwaseMarikana
2012-12-04 14:03
Rustenburg - Imindeni yabavukuzi abadutshulwa ngo-Agasti 16 ikholelwa ukuthi amaphoyisa eSAPS kanye neLonmin ibona abadala le nhlekelele yaseMarikana, kutshelwe ikhomishana kaFarlam ngoLwesibili.
Umeluleki wemindeni engu-34, ummeli uDumisa Ntsebeza SC, ubepheka ngemibuzo umengameli we-Association of Mineworkers and Construction Union (Amcu) uJoseph Mathunjwa.
UNtsebeza utshele uMathunjwa ukuthi imindeni izimisele ngokwazi ukuthi izihlobo zabo zahlangana kanjani nabashona ngo-Agasti 16.
"Ngifuna ukugculiseka ngisize nekhomishana ekutholeni ukuthi wena kwakuyini iqhaza lakho, ngoba imindeni yezwa ngeqhaza lakho lokungasizi ngalutho ngesimo esasiqhubeka,” usho kanje.
"Thina njengemindeni, sibona kungamaphoyisa neLonmin ababanesandla ekushoneni kwabantu.”
UNtsebeza uthe kuyabonakala ukuthi kwakunokungezwani phakathi kwe-Amcu neNational Union of Mineworkers (NUM) ngaphambi kuka-Agasti 16.
Ekupheleni kophenyo, ngizoletha ubufakazi obukhombisa ukuthi ngaphambi komhlaka 16 kuAgasti.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Kubanjwe imoto yemali eKapa
2012-04-06 08:23
Cape Town - Kwebiwe isamba semali engadalulwanga nesibhamu ngesikhathi kubanjwa inkunzi imoto yemali enxanxatheleni yezitolo i-N1 City eGoodwood, eKapa.
Onogada ababili bese behamba kule nxanxathela ngesikhathi bezithela emadodeni amane, kusho uCaptain Frederick van Wyk.
La basowa abebehlome ngezibhamu, babe sebebamba labo nogada babaphuca ibhokisi lemali nesibhamu.
Akubanga khona kudubulana kanti futhi akulimalanga muntu, kusho uVan Wyk.
Abasolwa babaleke ngeveni emhlophe yohlobo lweNissan 1400.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Ibingathi shu inkulumo kaZuma: abahlaziyiComment on this story
CELANI SIKHAKHANE
INKULUMO kaMengameli Jacob Zuma yesizwe ichazwe njengebingenalutho futhi ebingehlukile kweyaminyaka yonke aseke wayethula.
Lokhu kugqame kubantu abahlukene abaphawule ngayo abanye abazwakalise ukungenami bekhala ngokuthi uZuma ubonakale njengomuntu obegcina icala .
Umhlaziyi wezepolitiki ngaphansi kwesikhungo iXubera Institute uMnuz Xolani Dube uthe akukho okutheni kule nkulumo yakulo nyaka okungathiwa uZuma ukhulume ngakho.
“Akwenzile uMengameli bekungahlukile enkulumeni esike yethulwa uMnuz Thabo Mbeki noDkt Nelson Mandela njengoba ebekhuluma ngezinto ezifana nosizi lwabantu abamnyama okuyinto okukade kukhulunywa ngayo. Ngaphandle kwalokho uma kuziwa odabeni lomhlaba kuningi okubonakalayo ukuthi akulungile futhi akulungiseki ngakho kuningi ebesikubheke kuye uZuma,” kusho uDube.
USolwazi Daryl Glaser ongumhlaziyi waseWits University uthe beyingajabulisi neze futhi akukho okutheni uMengameli akushilo isizwe ebesingakujabulela.
Uthe kule nkulumo kaZuma okujabulisile futhi okuzwakalayo kube udaba oluthinta ukunukubezwa kwabesifazane nezingane njengoba ememezele imizamo emisha ehambisana nemithetho ezolwa ngqo nalo mkhuba.
USolwazi Nhlanhla Khubisa ongunobhala-jikelele we-NFP uthe nakuba kukhona okubajabulisile enkulumeni yesizwe njengodaba olugxile kwabesifazane nokunukubezwa kwabo kodwa kukhona lapho bekhala khona.
Uthe ubebheke ukuthi uMengameli agxile odabeni lwemihlomulo yabantu abasha abangasebenzi njengoba sisikhulu isibalo sabangasebe-nzi kodwa akukho okutheni akushilo.
UNkk Helen Zille we-DA uthe uZuma uhlulekile nokuqhamu-ka nezinto ezintsha ezibambe-kayo ngakho udlale ngesikha-thi sokuba akhulume izinto ezizwakalayo.
UMnuz Bantu Holomisa we-UDM uthe nakuba kungekho nokusha uZuma akushilo kodwa kuyakujabulela ukuthi uyithintile indaba yabantu yabacekela phansi impahla .
ICosatu income uZuma ngokugcizelela ukuthi nakuba ezemfundo zizothathwa njenge-zibucayi kodwa othisha aba-phucwa ilungelo lokuteleka.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Kuphoxeke abaningi kuvalwa eMakhehleniComment on this story
SIZWE BLOSE
ABATHANDI bobumnandi asebekhulile ngeminyaka baphoxekile ngokuvalwa kwendawo abebehlanganela kuyona yokucima ukoma obekubuye kutholakale kuyona nokuya ngasethunjini ebizwa ngokuthi yiseMakhehleni ebiseReunion ngasesikhumulweni sezindiza esidala, eThekwini.
NgeSonto le ndawo beyigcwele kushoda nendawo yokunyathela kuhlangene bonke abathandi bobumnandi abebevamise ukuza kuyo bezovalelisana okokugcina ngaphansi kophahla lwaseMakhehleni.
Le ndawo ibivame ukuhanjelwa yizikhulu zezinkampani, izikhulu zikahulumeni nabasebenzi abasebenza imisebenzi eseqophelweni. Le ndawo ibisifana nenkundla yokuyonikezana ngamakhadi amabhizinisi.
Ivalwa nje bese iqala nokuzakhela ugazi nasentsheni esiqede isikole efuna umsebenzi ngoba beyazi ukuthi abaqondisi bezinkampani bebetholakala kule ndawo.
Yize abantu bebebonakala ukuthi sibahlukumeze kakhulu isinqumo sokuvala le ndawo kodwa badanse kwaze kwaba yiyo leyo ndaba, uDJ Muntu ubelokhu eziqhululile izingoma zakudala, ubona ukuthi ubakhumbuza mzukwana.
Umbuzo obusezindebeni zabathandi bobumnandi bewuthi, sebezoyaphi manje njengoba sekuvalwa le ndawo.
UDifa Buthelezi obengumnikazi wale ndawo uthe kabakasithathi isinqumo ngokuthi bazoya kuphi.
“Yize singakazi ukuthi siya kuphi kodwa ngingakuqinisekisa ukuthi le ndawo seyivaliwe,” kusho uDifa.
Mayelana nokuthi le ndawo ivalelweni uthe ngeke akwazi ukusho ngoba kukhona amata-satasa ngakho. Ngokwemitho-mbo yeSolezwe kuthiwa abantu abakhele le ndawo bebekhala kakhulu ngomsindo.
UDJ Muntu ovamise ukudlala kule ndawo uthe bagqemeke engeqiwa ntwala ngokuvalwa kwaseMakhehleni kwazise ngokusebenza kwabo njengoDJ kuba namasenti abawatholayo.
“Asethembe ukuthi uDifa uzokuza nesu lokuyivula kwenye indawo le ndawo yaseMakhehleni,” kukhala uDJ Muntu.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Kwafa injini kuze kuphahlazeka indiza
2012-06-05 09:15
Lagos - Ukwehluleka kwenjini yikona okwaholela ekuphahlazekeni kwebhanoyi elalithwele abantu abangu-153, eliphahlazeke enhlokodolobha iLagos, eNigeria, kusho isikhulu sezokundiza.
Okwamanje akucacile kahle ukuthi yini eyaholela ekwehlulekeni kwezinjini zendiza iDana
Air MD83.
"Bamemezela ukuthi kunomonakalo okhona, bathi izinjini ezimbili azisebenzi," kusho isikhulu kwaNigerian Civil Aviation uHarold Demuren.
Lesi sehlakalo sokushona kwabantu ngale ndlela singesokuqala esikhulu kakhulu eNigeria.
UMengameli wezwe uGoodluck Jonathan uthe izwe lizozila izinsuku ezintathu lizilele abashonile.
– "Like" ikhasi lethu ku-Facebook uze ukwazi ukujoyina inkulumo
ngolimi lwakho.
– Landela IzindabaNews24 kuTwitter (@IzindabaNews24).


text:
MHLENGI SHANGASE
KUBE nesiminyaminya emigwaqweni eyakhele iDurban University of Technology (DUT) izolo ngesikhathi abasebenzi bemashela emahhovisi abaphathi balesi sikhungo asophikweni iSteve Biko.
Izimoto kudingeke zisebenzise umzila owodwa amaphoyisa evale umgwaqo omkhulu uSteve Biko ngenxa yokuthi imashi yabasebenzi ibisuka ophikweni lwaseML Sultan.
Isiteleka sabasebenzi singenela osukwini lwesithathu namhlanje kanti izolo bebemasha baphinde bazihlalele phakathi nomgwaqo uSteve Biko. Amatekisi aphithizela kulo mgwaqo abehamba ngeminye imizila.
Abasebenzi bafunga bayagomela ukuthi ngeke bawubeke umcondo wabo emsebenzini bengakutholile abakufunayo.
Bathi bazoma isikhathi abangasazi inqobo nje uma kungukuthi bazowuthola u-13% wokunyusa amaholo no-R1 500 womhlomulo wokuthenga imizi.
Abaphathi babeke etafuleni u-7.% wokunyusa amaholo no-R1 000 wokuthenga imizi.
Izolo abanye abasebenza emtapeni wolwazi kulesi sikhungo kudingeke ukuthi bavale ngoba abasebenzi bafike qathatha befuna uvalwe ngenxa yesiteleka.
Abafundi bazwakalise ukukhathazeka ngokuthi kuvalwe ngisho ama-lab amakhompyutha okwenza bangakwazi ngisho ukwenza umsebenzi ekubeni udingeka.
Okusohlwini lwezikhalo lwezinyunyana kulesi sikhungo okuyiNehawu, National Tertiary Education Union (Nteu), neTertiary Education National Union of South Africa (Tenusa), yindlela abaphathi abangazinikele ngayo ekuxazululeni izinkinga zabasebenzi.
USihlalo weNehawu kulesi sikhungo, uMnuz Milton Estrice, uthe abaphathekile kahle nangendlela abaphathi ababaphatha ngayo uma kunezingxoxo.
Ukhale nangokuthi abaphathi basabisa abasebenzi ngokuthi abangateleki nokuthi ababahloniphi abaholi bezinyunyana bakhuluma ngqo nabasebenzi.
“Sizoteleka isikhathi esingasazi ngoba ngeke sibuyele singakutholanga esikufunayo. Sekuphele izinyanga kubhungwa kanti abaphathi abazimisele ngokusiqeda lesi siteleka ngokusinika esikudingayo,” usho kanje.
Omunye wabasebenzi uthe ngeke sizwele lesi siteleka uma kusekhona “amagundane” asebenza betelekile.
Okhulumela lesi sikhungo, uMnuz Alan Khan, uthe abasebenzi ababalelwa ku-250 bahlangane eML Sultan balibangisa eSteve Biko.
Uthe kuke kwafundwa abasebenzi abangatelekile besemakilasini wathi kodwa abatelekile bake baphazamisa lapho kugaywa khona, emtapeni wolwazi nakwezinye izindawo.
“Sinyuse isibalo sonogada namaphoyisa kanti okwamanje azikho izigameko zodlame ezibikiwe. Umphathi wesikhungo uSolwazi Ahmed Bawa unethemba lokuthi sizotholakala isixazululo,” usho kanje.
Services


text:
Kugwilize ingane eVanderbijlpark
2012-05-09 12:27
Johannesburg - Kugwilize ingane yomfana eneminyaka eyisihlanu ubudala ngesikhathi iwela ku-swimming pool eVanderbijlpark, kusho abezimo eziphuthumayo.
Le ngane itholakale ngabo-10:00 emzini lapho ugogo wayo esebenza khona, kusho okhulumela iNetcare911 uJeffrey Wicks.
Uthe le ngane ibizizulela egcekeni ngesikhathi ihlangabezana nalo mshophi.
"Abosizo lokuqala bafike le ngane isikhishiwe ku-swimming pool."
UWicks uthe imizamo yokuhlenga lo mfanyana imbuntshile njengoba eshonele endaweni yesehlakalo.
- Landela
IzindabaNews24 kuTwitter
- SAPA


text:
Uvulelwe icala uManci
2012-06-13 09:23
Durban - Usomabhizinisi owake waba ngumengameli weDurban
Chamber of Commerce and Industry, uClive Manci uvele ngaphambi kenkantolo ngecala lokwehluleka ukukhokha isikweletu sakwa-Ithala Development Finance Corporation.
Imibiko yeMecury ithi uManci ubhekene nesikweletu esingaphezu kuka-R2
million, uvele eNkantolo eNkulu eThekwini ngaleli cala.
Kuthiwa lesi sikhulu saboleka imali ngonyaka ka-2010 ngesikhathi sifuna ukuqala ibhizinisi lokudayisa ukudla iKeg and Spear.
IKeg and Spear Restaurant ibisebenzela enkundleni yezemidlalo iMoses Mabhida, kumanje ivaliwe, kuthiwa abaphathi benkundla bayiphoqa ukuthi iphume iphele ngenxa yokwehluleka ukukhokhela indawo yokuqasha.
Ummeli kaManci uRikesh Sewgoolam akathandanga ukudalula okuningi ngalolu daba nokho uthe bayazama ukuphikisa icala elivulwe yiThala.
– "Like" ikhasi lethu ku-Facebook uze ukwazi ukujoyina inkulumo
ngolimi lwakho.
– Landela IzindabaNews24 kuTwitter (@IzindabaNews24).
- News24


text:
UWilliam noKate badlulise ukubonga
2011-04-28 13:52
INkosana uWillian noKate Middleton bathi bathinteke kakhulu ngendlela abantu ababaphathe ngayo kusukela bathembisana umshado, kusho umyalezo osohlelweni lwabo lomshado.
"Siyajabula ukuthi nikwazi ukuba yingxenye yalolu suku esicabanga ukuthi luzoba ngolunentokozo kunazo zonke empilweni yethu," besho.
"Abantu basitshengise uthando olumangalisayo kusukela samemezela ukuthi sizobopha ifindo likasofasilahlane, lokho sikuthokozele kakhulu."
Lo mshado uzofana nemishado ejwayelekile eyenzeka emasontweni aseBrithani.
Iculo elithi "Guide me, O thou great redeemer" lizoba ngelokugcina njengoba kwenzeka emngcwabeni kaDiana owawuseWestminster Abbey ngo-1997.
- Sapa - AP


text:
LUNGILE MAJOKA
KUBONAKALA ebheke eChloorkop amabombo kumgadli weFree State Stars, u-Edward Manqele, obegaqelwe yiKaizer Chiefs esihoxile ezingxoxweni.
Imenenja yeStars, uRantsie Mokoena, uthe yize umdlali eziqeqesha neqembu njengoba libuyile emaholidini kodwa ziyavuthwa izingxoxo phakathi kwabo neMamelodi Sundowns.
Uthe iSundowns iyona ekhombise okukhulu ukuzimisela ngoManqele emaqenjini osekuvele ukuthi ayamfuna.
“Siyakhuluma nabo futhi yibona abalokhu bebelesele ngokukhuluma nathi. Nokho okwamanje akukabi khona okuhlangene, sizomemezela uma sekukhona,” kusho uMokoena.
UManqele uzidonsele amehlo amaqembu athathwa njengezinkunzi kuleli okukhona kuwo ne-Orlando Pirates kulandela ukugila izimanga eshaya amagoli angu-11 ngesizini yakhe yokuqala kuPremiership ngaphansi kwesandla sikaSteve Komphela.
IStars kungenzeka ingagcini ngokulahlekelwa nguManqele kuphela njengoba noKomphela esembangweni wokuqeqesha iBafana Bafana.
UMokoena uthe akubathusi ukuthi bangalahlekelwa yilo mqeqeshi obabeke endaweni yesithupha ngesizini edlule.
“Sinazo izinhlelo zokubhekana nanoma yisiphi isimo. Ngabe siyaganga uma ngingathi asimbheki umqeqeshi kodwa ngeke sisho lutho ngaphambi kokuthi iSafa imemezele ukuthi ubani umqeqeshi weBafana.”
Ngakolunye uhlangothi iPirates imemezele ukuthi seyihlukene nomdlali wasesiswini, u-Isaac Chansa, osejoyine iqembu laseChina, iHenan Jianye FC.
Esitatimendeni esithunyelwe yiBucs ithe ibifisa ukumgcina lo mdlali owanqoba i-Africa Cup of Nations neqembu lesizwe laseZambia kodwa umdlali kade azicelela ukuhamba.
UChansa akazange akufihle ukuthi akeneme kweZimnyama njengoba beliyivela kancane ijezi ngesizini edlule.
zz Sekuqubuke indida ngoBongani Ndulula njengoba lo mdlali engabonwa kuLamontville Golden Arrows eqale ukuziqeqesha ngoLwesibili. Imenenja kaNdulula, uTim Sukazi, wadalula kwabezindaba ukuthi lo mdlali usayine ku-Arrows esuka kuPirates kodwa ezivele izolo zithi umdlali akayingeni eyokuya eThekwini. Ucingo lukaSukazi beluvaliwe izolo ngesikhathi ethintwa ukuze acacise ngokuqhubekayo.
zz ILeopards ihlola umdlali waseDR Congo uDjunga Munganga embone ngesikhathi bedlala neqembu lakhe i-St Eloi Lipopo kuCaf Confederations Cup.
Leli qembu lifuna nonozinti njengoba lifake ohlwini lwabachithwayo uPosnett Omony.
Services


text:
Uhulumende Uqinisa Imizamo Yokulwisa Isihudo
Abantwana abaleminyaka engaphansi kwemihlanu sebezahlatshwa ijekiseni kusukela kuwonalo umnyaka ukubavikela ukuhlaselwa ngumkhuhlane lo
Sithandekile Mhlanga
08.01.2013 17:16
WASHINGTON—
Uhulumende uthi abantwana abaleminyaka engaphansi kwemihlanu sebezahlatshwa ijekiseni kusukela kuwonalo umnyaka, ngendlela yokubavikela ukuhlaselwa ngumkhuhlane wesihudo.
Lokhu kuvezwe nguNkosikazi Portia Manangazira, isiphathamandla sogatsha lukahulumende olubona ngezempilakahle kungxoxo ayiqhube le Studio 7. UNkosikazi Manangazira uqhubeke wathi minengi imizamo uhulumende ayenzayo eyokwenqabela ukumemetheka kwalumkhuhlane obikwa usubulele abantu abambalwa, wahlasela abayingxenye yesigidi ngomnyaka ka 2012 kuphela.
UMnu. Mfundo Mlilo, umqondisi wenhlanganiso elwela amalungelo ezakhamizi, i-Combined Harare Residents Association, utshele uSithandekile Mhlanga weStudio 7 ukuthi ukuswelakala kwamanzi kulelidolobho yikho okubangela ukuthi umkhuhlane lo umemetheke, ikakhulu emalokitshini eGlenview, Glenorah, le Mbare.
Ingxoxo LoMnu. Mfundo Mlilo


text:
Ingane ena-5 ibibuka kubulawa unina
2013-01-02 13:02
Johannesburg - Umfanyana oneminyaka emihlanu ubudala uzibonele ngawakhe ngesikhathi uyise eshaya, ephinda edubula ebulala unina, kusho amaphoyisa aseMpumalanga.
"Umama womfana, oneminyaka engu-26 ubudala, ube nengxabano nobaba wengane, wase eqala emshaya ngaphambi kokuthi amdubule ambulale phambi kwengane,” kusho okhulumela amaphoyisa uLieutenant-Colonel Leonard Hlathi.
Akwazeki ukuthi zibangeni lezi zithandani.
Ngemuva kokubulawa kukamama, ingane ibaleke yaya kwagogo wayo yafike yasho ekubonile.
"Umndeni wowesifazane uphuthume uthi uyobheka, kwathi usendleleni wezwa ukuqhuma kwesibhamu. Bafice owesilisa naye esezibulele.”
Indoda ishonele endaweni yesehlakalo kwathi owesifazane washona ngemuva kwamahora engeniswe esibhedlela.
UHlathi uyale abantu wathi kumele bafunde ukumelana nezinkinga.
"Uma uzibulala ushiya abantu nosizi. Lokhu okubonwe yingane kusazohlala iminyaka ekhanda layo.”
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
BHEKI MBANJWA
ZILINGANISELWA ku-400 izidumbu eziduve emakhazeni kahulumeni KwaZulu-Natal ezinye zazo esezihlale izinyanga ezingaphezulu kweziyisishi-yagalombili.
Lesi simo singaholela ekutheni kuze kuphele indawo emakhazeni kahulumeni njengoba izidumbu zingena mihla namalanga. Abezempilo bagxeka imidanti ngokuhlonzwa kwezidumbu nokushoda kwamangcwaba kwabanye omasipala kanye nohlelo lokubhaliswa kwezidumbu kula makhaza.
Ngokusho kwelungu lesiShayamthetho saseKZN le-IFP, uNkk Usha Roopnarain, kulezi zidumbu ezingu-400 ezisemakhazeni esifundazwe, ezingu 125 zisemakhazeni aseFort Napier eMgungundlovu lapho sekubikwa nokuthi ezinye zazo sezize zabola.
URoopnarain ubesethimbeni lesiShayamthetho saseKZN elibhekele ezempilo ebelihambele kula makhaza ngeledlule kanti usenxuse uNgqongqoshe wezeMpilo, uDkt Sibongiseni Dhlomo ukuba angenelele.
Uthe ezinye zezidumbu emakhazeni asanda kwakhiwa aseFort Napier sezihlale khona zingalandwa kusukela ngoDisemba.
Umhloli wezidumbu ozimele nowake waba yinhloko yabahloli eKZN, uDkt Steve Naidoo, uthe amakhaza amakhulu kulesi sifundazwe ayakwazi ukufaka izidumbu eziningi ezingahlonziwe.
Amakhaza amancane ngakolunye uhlangothi athwala kanzima.
Uthe kwesinye isikhathi izidumbu kumele zibekwe phezu kwezinye ezinqoleni noma emashalofini phezulu.
“Lokhu kwenza kube nzima ukuya ezidunjini noma ukuzihambisa. Amakhaza amancane awanayo indawo eyanele yokufaka izidumbu ngazodwa,” kusho uNaidoo. Uthe izidumbu eziningi zikhubaza ukubanda kwefriji.
Isikhulu esiphezulu kwezokuhlonzwa kwezidumbu esifundazweni, uDkt Mandla Mazizi uthe amagama ezidumbu ezingahlonziwe yizihlobo kumele atholakale ngaphambi kwezinsuku ezingu-30.
“Kumele sazi igama lomuntu bese sithola izihlobo zizomlanda. Izihlobo zitholakala kalula uma umuntu eshone enepasi ephaketheni kodwa nalapho uma zingaveli izihlobo leso sidumbu sisithatha njengesingahlonziwe. UNaidoo uqhube wathi ngesikhathi esasebenzela uhulumeni kwake kwaba nezingxoxo zokuthi kuzokwakhiwa amakhaza amakhulu azogcina izidumbu ezingakahlonzwa eCato Ridge. Uthe kungenzeka ukuthi lolo hlelo lwabuye lamiswa ukuze izidumbu zigcinwe emakhazeni aseFort Napier.
UDkt uMazizi uthe kumele kutholwe ukuthi umuntu osuke eshonile ungubani zingakapheli izinsuku ezingu 30, emuva kwalokho usengangcwatshwa njengomuntu ongumhambuma. Uthe uhlelo lokuhlonzwa kwezidumbu luthatha isikhathi njengoba kumele uxhumane namaphoyisa eSAPS, uMnyango wezaseKhaya naboMnyango wezeMpilo okuyiwo osingethe amakhaza.
UDkt Mazizi uthe okwamanje izidumbu zizogcinwa emakhazeni kodwa kuzoya ngokuthi sikhona yini isikhala. Uvumile ukuthi ezinye izidumbu sezihlale isikhathi esingaphezulu kwezinyanga eziyisithupha emakhazeni.
Services


text:
Kusalokhu kukubi eKZN ngenxa yemvula
2012-12-11 14:31
Durban - Abantu abayishumi nane sebeshonile njengoba kuqhubeka imvula enamandla ehlasele KwaZulu-Natal, kusho amaphoyisa kamasipala waseThekwini ngoLwesibili.
Okhulumela amaphoyisa u-Eugene Msomi uthi kuwe imikhukhu, abanye bakhukhulwa amanzi ngoMsombuluko ebusuku.
Kushone izingane ezintathu ngesikhathi kukhukhuleka imikhukhu eBayview, naseClaremont.
AbakwaNational Sea Rescue Institute bathe izingane eziyisithupha nomuntu omdala oyedwa banyamalele eMzinto.
Laba kukholakala ukuthi baminze emfuleni, namanje bebengakatholakali.
Okhulumela abakwaNSRI uCraig Lambinon uthi isimo sezulu esingesihle yiso esenza kube nzima ukuthungatha kahle abanyamalele
Abahlali abalinganiselwa ku-300 baseLadysmith, KwaZulu-Natal, balinyalelwe yizindlu ngesikhathi kuwa isichotho.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
BONISWA MOHALE
BAKHALA ngamaphoyisa kashanela abantu bezindawo ezakhele izitolo zakwaSqumbe,eMandeni emuva kokuhoxiswa kwamatekisi amaningi kule ndawo.
NgoLwesihlanu abantu bebemi ujenga belinde amabhasi emuva kokuthenga ezitolo zakwaSqumbe.
Abakhulume nethimba leSolezwe bathe sekuphele inyanga amatekisi aboshwa nguphiko lukaShanela eMandeni kanti kunamabhasi amabili kuphela ahambela kwaHlomendlini, eVutha naseMacambini.
“Uma size edolobheni sesihlala usuku lonke ngoba ngamatekisi amane asebenzayo namabhasi amabili ahambela ezindaweni ezahlukene. Abaya kwaHlomendlini bahamba ngebhasi kuthi abaphuma koShowe nakwezinye izindawo bathuthwe ngamaveni. Sesikhathele yilento kashanela,” kusho abesifazane akade beserenke.
Amaveni yiwona abonakale edla kahle kwazise amanye abemi eduze komnyango wesitolo sokudla ebathutha khona abantu namagilosa abo.
Banxuse uNgqongqoshe wezokuThutha uMnuz Willies Mchunu ukuba angenelele kulolu daba ngoba amaholidi abo kaKhisimusi azoba muncu uma kuqhubeka kanje.
UMnuz Kwanele Ncalane okhulumela lo mnyango uthe uNgqongqoshe ujube amaphoyisa kaShanela eMandeni ngemuva kokuthola izikhalazo zokushayisana phakathi kukasoseshini nokufakwa kwezimoto ngendlela engekho emthethweni.
Uthe kuyimanje ungqongqoshe wenza uphenyo olunzulu ngohlelo lokusebenza kusoseshini waseMandeni kanti amaphoyisa kashanela ayaqhubeka nomsebenzi wokubheka izimoto ezingekho emthethweni.
“Sesibophe izimoto ezingu-70 selokhu kuqale lolu hlelo ngoba zingenazo izincwadi zokusebenza emgwaqweni. Ezinye azikho sesimeni sokusebenza kanti nabashayeli bazo abanazo izincwadi zokuthwala umphakathi. Lokhu kwenzelwa ukuthi kube nozinzo,” kusho uNcalane.
Services


text:
INTATHELI YESOLEZWE
KUZOVELA olunye uhlangothi ngempilo kaMengameli uJacob Zuma ohlelweni lwezingxoxo olusanda kubuya, iPeople Of The South.
Esiqeshini sesibili salolu hlelo lukaDali Tambo, kuzobe kukhulunywa noZuma ozobe exoxa ngempilo yakhe kusuka eseyinsizwa kuze kube ungena kwesobumengameli.
Kulesi siqephu kuzovezwa uDali evakashele uZuma ekomkhulu eMahlamba Ndlopfu, nokuyilapho ezobe ekhumbula khona izinsuku zamzukwana eseyingqwele emdlalweni wokulwa ngenduku nokwalusa izinkomo, okwamphoqa ukuthi angayi esikoleni njengezinye izingane.
UZuma uzophinde axoxe ngesikhathi asidonsa ejele eRobben Island, iqhaza alibamba ekulweni nobandlululo nangokuya kwakhe ekudingisweni.
Kulo lolu hlelo uDali uphinde ahambele eNkandla okuyindawo lapho uZuma ebeka khona eceleni isigqoko sokuba ngumengameli kepha agqamise ukuba ngubaba nokuba yilungu lomndeni wakwaZuma.
Kuzovezwa uZuma enesidlo sasemini nezingane zakhe nazo eziveza esazo isithombe ngoZuma.
Zona zixoxa ngokukhula kwazo zinoyise odume emhlabeni jikelele, zixoxa nangokuthi noma edinwe kanjani kepha akaze aziphakamisele isandla.
Ziphinde zincokole nangokuthi zamfundisa kanjani uyise ukuthi akwazi ukuphimisela ukuthi “ngiyakuthanda.”
Konke lokhu nokunye kuzovela esiqeshini sePeople Of The South, edlala ngeSonto, ngo-8.30 ebusuku, ku-SABC 3.
Ezinye izivakashi ezizoba kwezinye iziqephu zalolu hlelo nguMvikeli woMphakathi u-Adv Thuli Madonsela, owayengumqeqeshi wamaBhokobhoko uPeter de Villiers, umlingisi weSidingo uRobert Whitehead odlala indawo kaBarker noBaleka Mbete onguSihlalo we-ANC kuzwelonke.
Services


text:
Ukuhlasela emoyeni kubulale izingane eSyria
2012-11-26 10:00
Amman - Ukuhlaselwa kukahulumeni emoyeni eSyria esigodini esonganyelwe ngamavukelambuso ngaseDamascus kubulale izingane ezingu-10 ebezidlala emnyango.
I-video itshengisa izidumbu zezingane ezimbili, zilimele ekhanda nasemqaleni.
Owesifazane obekhihla isililo ube esanga isidumbu sengane yakhe.
Ezinye izidumbu ezimbili bezisemotweni ngemuva.
"Akekho obephezu kweminyaka engu-15 kulabo abashonile. Iningi lalezi zingane zishonele emagcekeni asemakubo," kusho isishoshovu u-Abu Kassem.
- Landela
IzindabaNews24 kuTwitter
- Reuters


text:
Ezinye izindaba...
Ezemidlalo...
Ukaputeni weSuperSport United uClayton Daniels uthi ukuxoshwa kukaCavin Johnson kubavule amehlo, wathi nabo kumele basolwe njengeqembu ngokungenzi kahle,
Abazishwashwathayo bathi umgadli we-Orlando Pirates uLehlohonolo Majoro akeneme neze ngokungalitholi ijezi njalo kuleli qembu njengoba ehlezi eqala ebhentshini.
Umqeqeshi weBidvest Wits uGavin Hunt uvumile ukuthi ezakhe azidlalanga ibhola elimnandi yize zikwazile ukubhabhadisa iMoroka Swallows ngo 3-0, esho ngemuva komdlalo.


text:
INTATHELI YESOLEZWE
USOSAYENSI wakuleli uthi indaba yokuphika igciwane lengculazi eyaqalwa yilowo owabe enguMengameli wezwe uMnuz Thabo Mbeki yaba wumzuzu onzima kakhulu kuyena selokhu aqala ukusebenza. Lokhu kuvezwe wumbiko wephephandaba iCape Times.
UNkk Carolyn Williamson, oyinhloko eNyuvesi yaseKapa ophikweni iMedical Virology, ethula inkulumo izolo kule nyuvesi uthe ukukhuluma kanjena kukaMbeki kwenza umsebenzi wakhe waba nzima kakhulu.
Uthe: “Kwakukhathaza ngoba siphila emhlabeni lapho abantu bezibuza beziphendula ngalokho okuyiqiniso nokungeyikho.”
UWilliamson uthe kunabantu abathi alikho igciwane kanti abanye bayavuma ukuthi likhona kodwa bayaphika ukuthi lidala ingculazi. Uthe uMbeki noDkt Manto Tshabalala-Msimang, ongasekho owayenguNgqongqoshe wezeMpilo kuzwelonke ngaleso sikhathi, babengo-bhongoza bokungakhulumi okuqondile ngaleli gciwane.
Services


text:
INTATHELI YESOLEZWE
KUBE nomunyu ngesikhathi kuvaleliswa abafundi abangu-331 baKwaZulu-Natal abayokwenza iziqu zobudokotela eCuba obekuthiwa ndlelanhle kubo esikhumulweni sezindiza iKing Shaka International izolo.
Abafundi abebehamba bayingxenye yohlelo oluyisivumelwano phakathi kukahulumeni wakuleli nowaseCuba wokubambisana ekuthuthukiseni amakhono kwezokwelapha ukuze kuqeqeshwe abazoba ngodokotela ezindaweni zasemakhaya.
Nakuba iCuba ibhekene nonswinyo lweminyaka oluvela e-USA kodwa ezokwelapha kuleliya lizwe zisezingeni elamukelekayo emhlabeni kanti ngokwenhla-ngano yezobunhloli iminyaka yokuphila elindelekile ezakhamizini zakuleliya lizwe yiminyaka engu-77.
Omunye wabebeyingxenye yalolu hambo nguSnenhlanhla Mkhize (18) obephelezelwa nguyise onokukhubazeka, uMnuz Nkosiyakhe Mkhize, nonina uNkk Ncanyana Mkhize.
“Ngijabule kakhulu ngokuthi ngiyofunda. Yithuba abazali bami abebengeke bakwazi ukunginika lona. Ngifuna ukusebenza kanzima. Ngifuna bonke ongqongqoshe bangibize ngeqhawe uma sengibuya,” kusho uSnenhlanhla.
Abazali bakhe bahambe ibanga elide naye bemphelezele besuka KwaNtunjambili ngaseKranskop bemlethe esikhumulweni sezindida ukuzomvalelisa.
“Ngiyazihluphekela, kunzima ngisho ukutholela abantwana bami okuya ngasethunjini bengingayithathaphi-ke imali yokumthumela enyuvesi,” kusho uMkhize obechaza ngendlela asizakale ngayo ngendodakazi yakhe.
Uthe wethemba ukuthi indodakazi uma izimiselile iyobuya nemiyezane ukuze izosiza izingane zakubo ezintathu ukuthi nazo ziqhubeke nemfundo.
USnenhlanhla uthe batshelwe ukuthi bangakwazi kuphela ukubuyela ekhaya uma kunesifo emndenini. Kwabaningi abebevaleliswa, ukugibela ibhanoyi belibhekise kwelaseCuba kuzobe kuyinto yokuqala empilweni yabo njengoba iningi lingakaze lingene kulona selokhu kwathi nhlo.
Omunye ohambayo nguSanele Sibiya waseMatimatolo, eGreytown othe wayengakaze aphuphe ngisho elele ukuthi endlini yakubo engurawondi esindala ngelinye ilanga kungaphuma udokotela.
Izolo uNdunankulu waKwaZulu-Natal, uDkt Zweli Mkhize, obeyingxenye yabebephelezele abafundi, uthe bangalokothi bathatheke phambili bese bekhohlwa abahamba ngakho.
Services


text:
Owesifazane utholwe nezidakamizwa
2012-12-04 10:05
Johannesburg - Limshonele owesifazane, 36, ngesikhathi eboshwa kulandela ukutholakala nezidakamizwa e-OR Tambo International Airport ephethe i-cocaine engu-2.9 kg, kusho amaphoyisa.
Lo wesifazane waseHungary uboshwe ngoMsombuluko ebusuku ngemuva kokutholakala kwalezi zidakamizwa zifihlwe eziqukathini seziqedaphunga (roll-on), kusho okhulumela amaphoyisa kuzwelonke uTumi Shai.
"Ubephuma eSao Paulo kanti uke wadlula naseDubai," kusho uShai.
Lo ungowesibili wangaphandle ukuboshwa kulesi sikhumulo sezindiza ezinsukwini ezintathu, kulandela ukuboshwa kwendoda yaseCape Verde ngoLwesihlanu ebusuku.
Bobabili kulindeleke ukuthi bavele eNkantolo yeMantshi yaseKempton Park ngamacala okushushumbisa nokudayisa izidakamizwa.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
UNOBHALA-jikelele weCongress of South African Trade Unions, uMnuz Zwelinzima Vavi, weseke udaba lwabasebenzi bakahulumeni abanamabhizinisi besebenzisana nohulumeni wathi kumele kuvalwe lokho. Ubekhuluma engqungqutheleni i-International Anti-Corruption Day izolo.
Enkulumeni yakhe weseke uMqondisi-jikelele wePublic Service Commission, uSolwazi Richard Levin, okholelwa wukuthi uma kungavalwa ukusebenzisana kwabasebenzi bakahulumeni nohulumeni, izikhulu eziphezulu ezehluleka wukudalula imisebenzi eshayisanayo nohulumeni kumele zibekwe amacala okungaziphathi kahle.
“Kungani ongqongqoshe abasolwa ngokwenza amacala abucayi bengalaleli onembeza babo bavele bazesulele emsebenzini ngesikhathi kusaqaliswa uphenyo noma bezobizelwa emakomitini aqondisa ubugwegwe? Kungani bangesuli kunokuthi bahlale balinde kuze kuba bayaxoshwa? Le nto yenzeka kuwo wonke amazwe?” kubuza uVavi.
UVavi, onguSihlalo weNational Anti-Corruption Forum, uthe akwenele ukuthi abasebenzi bakahulumeni bavunyelwe ukwenza ibhizinisi nohulumeni ngoba nakhu kuthiwa bawadalulile.
Uthe kumele kube nendlela ewujuqu kunqunywe ukuthi kuyavalwa ukusebenzisana ngaleyo ndlela.
Services


text:
NONTUTHUKO NGUBANE
ISETHUBENI elihle lokukhala yemuke nesicoco seSasol League National Championship iDurban Ladies ezibekisele indawo kweyandulela amanqamu kulo mqhudelwane.
Leli qembu elimele iKwaZulu-Natal alikaze lishaywe selokhu iqalile le midlalo eKing Zwelithini Stadium eMlazi.
Leli qembu livutha lingabaselwe kulo mqhudelwano njengalokhu selihlohle amagoli lu kwangu-20.
Indlela yeDurban Ladies ebheke kuma-semi finals icace izolo ishaya iRC Mills ngo 8-0 neMasiphunya Ladies ngo 2-1.
Kowandulela owamanqamu iDurban Ladies izobhekana neCape Town Ladies nayo eshisayo kulo mqhudelwane namuhla ngo 1 ntambama. Komunye owandulela owamanqamu kuzodlala iBloemfontein Celtic nePalace Super Falons.
UZamandosi Cele oqokelwe ukuba amele iBanyana Banyana kuma-Olympics nguyena ongumgogodla weDurban Ladies.
Amava alo mdlali wasemuva avele obala kwelesizwe kodwa kwi-Durban Ladies ungumgadli oshaya amagoli amahle ngekhanda nangonyawo.
“Sesifuna ukuwina owamanqamu manje. Angiboni ukuthi singahlulwa yini ngoba sidlala kahle. Asifuni ukuphoxa abalandeli bethu sidlala ekhaya. Kumele nakanjani siwunqobe lo mqhudelwano,” kusho uZamandosi.
Umqeqeshi waleli qembu, uSipho Khathi, uveze ukuthi ujabule ngoba kufezekile lokhu abebekuhlosile bedlulela kuleli banga bengakaze behlulwe.
“Manje kumele siqikelele yonke imdlalo yethu ezolandela. Sizobona ukuthi ihamba kanjani. Ngeke ngikhulume kakhulu ngeminye imidlalo esingakayidlali,” kusho uKhathi.
IDurban Ladies ihlezi ihlanganyela kule midlalo selokhu lesi sigaba saqala ukwesekwa yiSasol kodwa iyehluleka ukudla umhlanganiso.
UCele uthe manje yisikhathi sabo sokukhombisa abalandeli ukuthi bangawudla umhlanganiso.
“Kungisiza kakhulu ukuba yingxenye yale midlalo. Kuyakhula ukuzethemba futhi ngifunda nesitayela esihambisana nomjiko,” kusho yena.
Imphumela yayizolo:
Msiphuya Ladies 7 – 1 Als Puk Tawana
Cape Town Ladies 3 – 1 City Lads
Kanatla Ladies 2 – 2 Palace Super Falcon
Als Puk Tawana 1 – 7 Bloemfontein Celtic
Msiphuya Ladies 0 – 2 Durban Ladies
Services


text:
Kulimale abane engozini yesitimela eManzimtoti
2012-12-11 07:14
Johannesburg - Abantu abane balimele ngesikhathi isitimela esiyiguzu siphonseka emfuleni eManzimoti, ngaseThekwini, kusho abezimo eziphuthumayo.
Ingozi ynzeke ngezithuba zasekuseni ngoLwesibili.
"Umfula obudla izindwani uphazamise ukuhamba kwesitimela, kwagcina kudaleka ingozi," kusho okhulumela abakwaNetcare 911, uChris Botha.
Abahambisi bosizo oluphuthumao batheleke endaweni yesehlakalo, bafica abantu abane belimele futhi bethuke kakhulu, begodola.
"Ngemuva kokuthola ukwelashwa endaweni yesehlakalo, babe sebedluliselwa esibhedlela iNetcare Kingsway.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
CELANI SIKHAKHANE noMAHLOHONOLO LAKAJE
KWENZEKE obekungali-ndelekile okhethweni lweNdlu yobuHoli boMdabu ezifundeni zakwaKwaZulu-Natal njengoba uMntwana waKwaPhindangene ekhale ngaphansi esikhundleni sokuba nguSihlalo weNdlu yoMdabu eZululand kwanqoba inkosi uLandokwakhe Ntshangase ebingadumile.
UButhelezi ubengenele lolu khetho obeluyizolo ngethemba lokuvikela lesi sikhundla abesesiphathe isikhathi eside nabesesele naso ngemuva kokuthi ahlulwa ekubeni ngusihlalo wamakhosi ezingeni lesifundazwe ngo-2009.
Ngokwemiphumela ekhishwe ngabekhomishana ezimele ebhekele ukhetho, uButhelezi uthole amavoti amathathu kwathi imbangi yakhe yamhlula ngamavoti angu-10.
Lolu khetho beluqhubeka kuzo zonke izifunda kukhethwa ubuholi obusha beNdlu yobuHoli boMdabu kanti ngemuva kwalo kulindeleke ukuthi kube nolwesifundazwe oluzoba ngoJulayi 19 eThekwini .
OThungulu khona inkosi uMpiyezintombi Mzimela ongusihlalo weNdlu yoNdabu kulesiya yasifunda ukhale ngaphansi kwanqoba inkosi uVictoria Dube.
EThekwini kunqobe iNkosi uBhekisisa Bhengu ophinde abe ngusihlalo wale Ndlu ezingeni lesifundazwe kanti uhlule iNkosi yakwaMkhize.
Ngaphandle kwalokho inkosi uMqoqi Ngcobo nayo ikhale ngaphansi esikhundleni ebisigaqele sokuba yilungu lekomiti lesigungu esiphezulu ebuholini bamakhosi aseThekwini kanti yehlulwe yinkosi uSimingaye Mlaba othole amavoti angu-9.
UNgqongqoshe wezokuBusa ngokuBambisana KwaZulu-Natal, uNksz Nomusa Dube, uthe okwenzeke kulolu khetho kube ukuqopheka komlando njengoba kwenzeke obekungalindelekile ngemiphumela.
“Sithemba ukuthi amakhosi akhethiwe azokwazi ukusebenzisana namakhansela nazo zonke izinhlaka zikahulumeni ukuze kuhanjiswe intuthuko kubantu ngoba imiphakathi yethu iyahlupheka ngakho iyasidinga kakhulu,” kusho uNksz Dube.
Uthe njengoba bekunalolu khetho, sebebheke lolu lwesifundazwe oluzoba se-ICC eThekwini ngesonto elizayo nakhona okuzobe kukhethwa ubuholi beNdlu yoMdabu esifundazweni.
Amakhosi athathwa njengohlaka olubalulekile ngisho emaqenjini ezombusazwe njengoba ephethe umhlaba obalelwa kumaphesenti angu-60 okusho ukuthi anamandla okuvimba noma yini engena emhlabeni wawo uma engagculisekile.
Imiphumela yakwenziye izifunda ime kanje: ILembe usihlalo wakhona inkosi VT Ngcobo,uGu inkosi RS Shinga, Sisonke inkosi MN Chiliza, uThukela inkosi Mkhize, uMgungundlovu MZ Mthuli, uMzinyathi ibamba J.Z. Jiyane, Amajuba inkosi M Mbatha, uMkhanyakude inkosi MI Tembe.
Services


text:
INTATHELI YESOLEZWE
UKAPUTENI weBafana Bafana, uSteven Pienaar (osesithombeni) utheleke kuleli kuleli sonto ezimisele ngokuzobhekana necala abekwe lona lokuhlukumeza owesilisa kodwa leli cala alizange liqale nakuqala enkantolo njengoba lihlelisiwe ngenxa yokuthi amaphoyisa abengakaqedi ukwenza uphenyo.
UPienaar usolwa ngokuhlasela uThabang Mnisi, ozalwa yiPhini likaNgqongqoshe wezeMisebenzi yoMphakathi nokuPhatha uNksz Ayanda Dlodlo. Kuthiwa lesi sigameko senzeka endaweni yokuzijabulisa eSandton ngenyanga edlule.
Ngokwesitatimende sikaMnisi, uPienaar wayenabangani bakhe asolwa nabo ngokukhahlela nokushaya ngezibhakela uMnisi kubangwa ukusetshenziswa kwendlu yokuzikhulula eyayibekelwe izitatanyiswa.
Ngesikhathi evela okwesibili uPienaar eNkantolo kaMantshi eRandburg izolo, amaphoyisa abengakaqedi ukuhlonza labo okusolwa ukuthi babeka isandla kuMnisi. Amaphoyisa ebengakakwazi ukuthola futhi ukuthi uPienaar wayekhona yini naye kulabo ababeshaya uMnisi.
Ummeli kaPienaar, uMnuz Cliff Alexander, ekhuluma ngaphandle kwasenkantolo, uthe lo mdlali osemabhukwini eTottenham Hotspur yase-England wayengekho kulabo abasolwa ngokushaya uMnisi.
U-Alexander uthe amaphoyisa abengakadaluli ukuthi aseyibukile yini i-video ye-CCTV eyashuthwa kule ndawo ebingaba nobufakazi bokuthi wayeyingxenye yalokhu kulwa.
Lo mmeli ubuye waveza nokuthi uMnisi ovule leli cala akazange aye esiteshini samaphoyisa eSandton ngoLwesibili olwalubekelwe ukuthi ayohlonza labo athi bamshaya, okuyinto engavulela uPienaar intuba yokuthi aphunyuke ngokuthi lesulwe leli cala abekwe lona. Nayizolo uMnisi akazange alubhade enkantolo futhi akatholakalanga ukuze aphawule. UPienaar naye akazange afune ukuphawula.
UPienaar kulindeleke ukuthi aphindele e-United Kingdom ngempelasonto kodwa kuyodingeka ukuthi abuyele kuleli ngoSepthemba uma liqhubeka leli cala.
Services


text:
KULINDELEKE ukuthi ihanjelwe ngosaziwayo ingqungquthela ezocija abesifazane, i-Institute of People Management Women’s Conference yalo nyaka.
Lo mcimbi ozobe use-International Convention Centre yaseThekwini ngoJulayi 20, ngawo kuhloswe ukuthi kucijwe abesifazane ngamakhono ahlukene nezinkulumo ezakhayo.
Kulindeleke ukuthi abazobe bewuhambele bafunde lukhulu njengoba loyo oyijaji ohlelweni lokuveza ithalente, i-Idols aphinde abe ngumculi nomsakazi kuMetro FM, u-Unathi Msengana kube nguye isikhulumi sosuku.
Uhlelo lwale ngqungquthela ezothatha usuku olulodwa luzophathwa ngusomahlaya obuye abe ngumlingisi uCandice Moodley kanti kuzoba khona nosomahlaya wodumo u-Evita Bezuidenhout, nabanye.
Abahleli bomcimbi bathembise ukuthi kuzoba wusuku olungasoze lukhohlakale ngoba nabasiki bengqephu abaziwayo bezobukisa ngezimpahla zabo.
Umongo walo nyaka uthi-The Balancing Act okuncike ekutheni lona ngunyaka okufanele abesifazane bakwazi ukuthi benze konke abazimisele ngakho ngokulingana, emsebenzini nasekhaya.
Le ngqungquthela kuzobe kungeka-18 kusukela yaqala kanti inegalelo elikhulu ekucijeni abesifazane ukuze baphumelele kwezamabhizinisi nasekhaya.
Kulindeleke ukuthi ihanjelwe ngabesifazane abaphuma ezindaweni ezahlukene eNingizimu Afrika nasemikhakheni ehlukene.
Abahleli bathe abawuhambele ngeke bagcine ngokuthola amazwi akhayo kuphela nje, kepha kunemiklomelo evela ezinkampanini ezifana no-Old Mutual, Honey Jewelery, Nandos nezinye ezohlonyulwa. – Intatheli yeSoelzwe
Services


text:
Isidumbu somfana sitholakale emgqonyeni
2012-12-10 07:46
Johannesburg - Izingane ezincane bezidlala ngasemgqonyeni kadoti kanti azazi ukuthi uqukethe isidumbu sikamzala wazo, nebesesiqala ukonakala, kusho umbiko weSowetan.
UMthokozisi Mdanda, 12, wagcina ukubonakala ngesonto eledlule ethunywe amaqanda ngabo-15:30, akaphindanga abuya.
"NgoMgqibelo odlule ngangidlula ngakubo ngemoto, ngase ngiyambona ngama ngambingelela," kusho ubaba wakhe uThemba Sibeko,, 47.
" Ngabe sengimbuza impilo, sahlukana," kusho uSibeko, noshayela amatekisi.
Kwathi nje uma kuphela umdlalo obuphakathi kweKaizer Chiefs ne-Orlando
Pirates, uSibeko waholelwa emgqonyeni yiphunga elalingabekezeleki.
USibeko uthi akakholwanga ngesikhathi ezithela phezu kwesidumbu sendodana yakhe.
- Landela
IzindabaNews24 kuTwitter
- News24


text:
SIMPHIWE NGUBANE
UPHITHENE ikhanda usomatekisi odukelwe umshayeli wakhe wesifazane owahamba wangabuya netekisi eyayilayishe abagibeli isuka eThekwini iya eMandeni ngempelasonto eyandulela uKhisimusi.
UMnuz Gqokinsimbi Ngubane, wase-Effingham Heights, eThekwini, uthi uma efonela inombolo yocingo lukaNksz Noma Dladla ibanjwa ngowesilisa omyalela ukuthi akayobheka umshayeli wakhe emakhazeni kahulumeni ePinetown.
Uthi akukapheli sikhathi esingakanani umshayeli wakhe wesifazane emshayelela njengoba esenyamalele nje.
“Ngaxhunyaniswa abanye osomatekisi naye ngase ngiyamqasha ukuba angishayelele. Bengingakaze ngicabange ukuthi angaduka netekisi lami, okubi wukuthi akukho nomuntu oyedwa emndenini wakhe othi uke wambona kusukela enyamalele ngoMgqibelo wangoDisemba 22,” kuchaza uNgubane.
Uqhube wathi okumphithanisa ngekhanda wukuthi izihlobo zikaNksz Dladla ePort Shepstone kwazona zithi azimazi ukuthi washonaphi.
“Ubenesikhashana ngimqashile njengoba esenyamalele nje,” kubalisa uNgubane.
Lo somatekisi uthi akasoli lutho njengamanje kodwa inkinga bekuba yilo muntu wesilisa phambilini obebamba ifoni yomshayeli wakhe akhulume umathanda kwesinye isikhathi ayibambe kodwa angakhulumi.
“Ekuqaleni lo muntu ubesiyalela ukuthi siyobheka emakhazeni kodwa uma sifika singamtholi uNksz Dladla. Sigqigqe wonke amakhaza aseThekwini simthungatha kodwa lutho ukumthola. Sibuya ngisho erenki yamatekisi eMandeni lapho engifike ngabikelwa khona ukuthi wafika nayo itekisi eyafika yathulula abagibeli yabuyela igenqeza eThekwini,” kusho uNgubane.
Inombolo yocingo lukaNksz Dladla ibikhala ingabanjwa ngesikhathi efonelwa izolo emini.
Okhulumela amaphoyisa uCaptain Khephu Ndlovu, uthe uphenyo luyaqhubeka kanti umsolwa usevulelwe icala lokusebenzisa imoto yomuntu ngaphandle kwemvume. Uthe imoto nomsolwa abakatholakali kanti uma umndeni wakhe usola ukuthi uthunjiwe, awungapholisi maseko unikele esiteshini uyovula icala uphathe nezithombe zakhe khona ezothungathwa.
Services


text:
WASHINGTON DC—
Lanxa sekusazakala ukuthi ukhetho lokudinga amalunga edale lephalamende seluseduze laloba amalanga engakazakali amabandla elokhu engakakhethi abazawamela osekulethe udubo lokuthi aqale ukukhankasela usekelo.
Ibandla leZanu PF lona lithi lizakwenza ukhetho lwama primaries ngemva kokhetho lwereferendum kunyanga ezimbili kumbe ezinthathu ezilandelayo. Isikhulumeli sebandla umnu. Rugare Gumbo utshele i Studio 7 ukuthi idale lepolitburo lavumelana ukuthi amaprimaries enziwe ngemva kwe referendum.
Kodwa amanye amalunga alelibandla abikwa esithi ukhetho kalwenziwe ngesiphangiphangi ngoba sebefuna ukusungula imikhankaso yawo. Icele leMDC elikhokhelwa nguMnu. Morgan Tsvangirai ligqibe uhlelo lokuthatha amagama alabo abafuna ukuncintisa kukhetho ngeviki edluleyo.
Isikhulumeli salelibandla, uMnu. Douglas Mwonzora utshele iStudio 7 ukuthi imbiko ephume kumaphephandaba eyokuthi amanye amalunga awasoze ancintiswe ngoba evikelwe ngutsvangirai ingamanga. Sixoxe lengcwethi ecubgungula ezombusazwe, uMnu . Rejoice Ngwenya othi ukhetho lwama primaries lulakho ukuxabanisa amabandla nxa lungaphathwanga kahle.
Ingxoxo loMnu. Rejoice Ngwenya


text:
SIHLE MKHIZE
USHAYA ibuya emdlalweni owuchungechunge wethelevishini iRhythm City edlala ku-e.tv ngo-6.30 ntambama uTina Mkwaiwa obedlala indawo kaMarang nyakenye.
Le ntokazi ebuye izibize nge-diva emculweni iqale ukuqopha iziqephu zalo mdlalo kusukela emasontweni amabili edlule kanti kulokhu uthi uthemba ukuthi uzozinza kulo mdlalo.
Lezi zindaba ziqinisekiswe nguPercy Vilakazi ongumxhumanisi weRhythm City nabezindaba othe uzoqala ukubonakala ngoSepthemba 19.
UTina uthi ukubuyiswa kwakhe kukhomba ngokusobala ukuthi iyabonakala into abeyenza kulo mdlalo wabonga nethuba lesibili njengoba ethi akwandele bani.
“Ngijabulile ukuthola leli thuba, bancane abantu abanikezwa ithuba lesibili empilweni. Kukhomba ngokusobala ukuthi ngifike kwezwakala kanti njenge-diva ngithembisa ukwenzela abalandeli bami umsebenzi omuhle,” kusho le ntokazi ngenjabulo.
Yize noma engakuvezanga ukuthi usayine inkontileka yesikhathi esingakanani kodwa uveze ukuthi kulokhu uzohlala futhi unethemba lokuthi kuzovuleka neminye iminyango.
Ujabulela ukubuyela kwithelevishini nje uphinde waveza ukuthi usejahe uMgqibelo okuwusuku azotheleka ngalo eThekwini.
Kulokhu uzobe ese-Afro Lounge kuStamford Hill Road lapho ezobe ethula khona i-albhamu yakhe esanda kuphuma esihloko sithi The Diva Is On Top.
Le albhamu eqoshwe kwiProtina Entertainment (okuyinkampani yakhe nomyeni wakhe uProsper) inezingoma ezingu-14 kanti ixube isigqi sikamaskandi nese-afro soul.
Uthembisa into yamehlo uDiva njengoba ethi uzobe enza ezibukwayo esteji ngomdanso okuyinto athi uzethemba kakhulu kuyona.
Ezinye zalezi ngoma ezikwi-albhamu zibhalwe nguXolani ozakhele udumo ngokubhalela abaculi okubalwa umufi uLebo Mathosa ambhalela ingoma eyayithi Mabhubesi nethi Ngifuna Ukugana.
UProsper oyimenenja yeDiva uthe le albhamu bayenze ngenhloso yokuchoma uphaphe legwalagwala uLebo noma kuthiwa usekobandayo.
Uthi uLebo ubengumgqugquzeli kaDiva emculweni yingakho behlanganise le albhamu.
Services


text:
Ugwetshwe engu-20 umama owabulala ingane
2012-11-13 10:01
Cape Town - Umbulali olahlwe yicala uZulpha Jacobs wasabisa indodana yakhe eneminyaka emibili ubudala uTaariq, wathi uzoyibulala, wase ehamba nayo eya esikhotheni esiseduze eMitchells Plain wafika wazama ukuyigqiba.
Umfanyana wabe elokhu ekhala efuna iphalishi, konke lokhu kuvele eNkantolo eNkulu eWestern Cape, ngesikhathi uJacobs enza isivumelwano nenkantolo.
UJacobs ugwetshwe iminnyaka engu-20 ebhadla ejele, mayelana necala lokubulala kanye nelokuphazamisa ukusebenza komthetho.
Etshela inkantolo uthe yena nendodana yakhe uTaariq, babesekhishini, endlini yomngani wakhe mhlaka-29 Disemba, ngezithuba zawo-08:00 ekuseni.
Uthe uTaariq wayelokhu ekhala efuna iphalishi, elabe seliphelile, umngani wakhe wamuzwa ethethisa ingane ethi: “Ngifisa engabe awukho empilweni yami, uyenza ibe nzima, ngingase ngikubulale," kusho yena uJacobs.
Ngemuva kwalokho uJacobs wahamba nendodana yakhe baya esikhotheni esiseduze wafika wayibulala.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- News24


text:
INKANTOLO yezabaSebenzi eGoli izolo ivune isicelo sabe-SA Police Service sokuba kuqhutshekwe nokuthi amiswe emsebenzini oyiNhloko yezobuNhloli kuleli, uMnuz Richard Mdluli (osesithombeni).
NgoLwesihlanu yona le nkantolo yakhipha umyalelo wokuthi ukumiswa kwakhe emsebenzini kuguqulwe nakuba abameli boMnyango wezamaphoyisa babengekho enkantolo.
NgoMgqibelo abameli be-SAPS bafake isicelo enkantolo befuna ukuthi lesi sinqumo sibuyekezwe.
Ummeli uWilliam Mokhari omele uMkhuzi wamaphoyisa obambile, uKhomishana Nhlanhla Mkhwanazi, uthe isinqumo esikhishiwe ebesivuna uMdluli besiqubula imibuzo ngoba sikhishwe ngendlela engaqondakali futhi kungenzeka ukuthi sinobugebengu phakathi.
Emaphepheni asenkantolo uMokhari uthe lesi sinqumo senziwe ngokungekho emthethweni.
UMokhari ubuze ukuthi kungenzeka kanjani ukuthi inkantolo ikhiphe isinqumo kulolu daba ekubeni icala kulindeleke ukuthi lingene enkantolo namuhla.
Uthe leli cala bekungamele lilalelwe ngaphandle kwazo zonke izinhlangothi ezithintekayo. UMdluli wamiswa okwesibili ngesonto eledlule emiswa nguye uMkhwanazi.
Ngonyaka odlule uMdluli ubebhekene necala lokukhwabanisa nenkohlakalo mayelana nokusebenzisa budedengu imali yezobunhloli ethenga izimoto zikanokusho eqasha nezihlobo zakhe.
Ubebhekene futhi necala lokubulala umyeni wowayeyintombi yakhe, u-Oupa Ramogibe. Yiwo lama cala aholela ekutheni amiswe emsebenzini.
Kulo nyaka wonke amacala ahoxiswa uMdluli wabe esebuyiselwa emsebenzini ngoMashi. Emuva kwemvunge eyayiqhamuka emaqenjini aphikisayo uNgqongqoshe wamaphoyisa, uMnuz Nathi Mthethwa, wabe esemsusa wamfaka kolunye uphiko kodwa uMkhwanazi wanquma ukumumisa.
Services


text:
LUNGI LANGA
UMBHALI osemncane ukhuthaza abesifazane ukuthi bashiye phansi uvalo ukuze kuvele amathalente abo okubhala.
UNksz Thobile Msomi (29) wasePinetown osanda kwethula incwadi yakhe yokuqala esihloko Kuyochitheka Gula Linamasi, uthe wuvalo nokusaba ukuphoxeka okuvimba ukwanda kwabesifazane abasemkhakheni wokubhala.
Uthe ubona ukuthi baningi abesifazane ababhalayo inkinga babhalela emakhosombeni imibhalo yabo igcine ingashicilelwanga ukuze ibonwe nguwonkewonke.
Incwadi yakhe ekhuluma ngothando, ukubekezela nokuxolelana, ingeyokuqala ngqa kanti isifiso sakhe ukuyibona ifundwa ezikoleni.
“Ngifune ukubhala incwadi ezoqeda isizungu iphinde inike isifundo kuloyo ozobe eyifunda,” kuchaza uNksz Msomi.
Eqhubeka echaza, uthe umbhalo oyincwadi akuwona owokukhuthaza abantu ukuthi bafunde kuphela kepha kufanele wenze umfundi acabange futhi azibuze nemibuzo ngalokhu akufundayo.
Incwadi yakhe ikhuluma ngesikhathi samanje futhi ithinta izinkinga abantu ababhekene nazo njengokubuye kugxilwe ekusabalaleni kwegciwane lengculazi nokusetshenziswa kwezidakamizwa.
Khona lapho ibuye ibuyise ithemba ngoba iveza ukubaluleka kokudlulisa izinto ezimbi umuntu aseke wabhekana nazo.
“Akwanele ukuthi thina singababhali siveze izinkinga nje kuphela kepha kufanele siqhamuke nesisombululo. Kumele sikuveze obala ukuthi zikhona izindlela abantu abangaphila ngazo impilo ephelele nengcono ngisho sebethole ukuthi banegciwane lengculazi. Akuvele ukuthi ungakwazi ukunqoba izidakamizwa,” kusho le ntokazi.
Uthe uthando lokufunda kuye kwavukuzwa ngunina onguthisha ngoba wayehlale ebathengela izincwadi.
Yize efunde ezikoleni zesilungu ezazibizwa ngama-Model C kuqala uveze ukuthi uthando lolimi lwesiZulu aluzange lusuke kuye.
Lapho abaningi bebengalindela ukuthi alobe incwadi yesiNgisi uthe ukuletha eyesiZulu yikho abezimisele ngakho kwasekuqaleni.
Ukhuthaze abazali ukuthi bangayeki ukujwayeza abantwana babo ukufunda izincwadi zesiZulu ngisho befunda ezikoleni ezixube izinhlanga.
“Kuvame kakhulu ukuthi babone engathi umuntu okhuluma isiLungu usephumelele empilweni kuthi lona okhuluma isiZulu abukwe engathi usemuva. Akufuneki lokho kuhle nje ukuthi umntwana anikwe amathuba okulwazi ulwimi lakhe,” kusho uNksz Msomi.
Services


text:
Kukhuthazwa imfundo kwezebhola
2013-01-22 14:06
Johannesburg - ISouth African Football Players Union (Safpu) isigqugquzele amalungu ayo ukuba abuyele esikoleni ukuze kuthi uma sekuphela ngawo ebholeni akwazi ukuqhubeka nempilo.
“Sifisa sengathi wonke amalungu ethu ano-matric angabhalisela ukuqhuba izifundo zawo,” kuqhuba isitatimende.
“Ngisho nalabo abangakawuqedi u-matric kungakuhle ukuthi benze isiqiniseko sokuthi bayawuphothula. Abadlali bangabantu izwe elibukela kubo kanti lokhu kungasiza nomphakathi ukuthi ubone ukubaluleka kwemfundo."
ISafpu inezezele ngokuthi ifuna amalungu ukuthi abe ngabantu abaqotho nabasizayo emnothweni wakuleli uma sebeyekile ukudlala, nokungaqala ngesisekelo semfundo.
“Imfundo yabadlali ibalulekile ezinhlelweni zeSafpu,” kuphetha iSafpu.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
BONGIWE ZUMA
UDIDEKILE umlisa waKwaBester, eNanda, kulandela ukunyamalala kwendodana yakhe nonina wayo abahamba beyothenga ukudla ngoLwesithathu olwedlule kodwa kuze kube yimanje abakaze babuye ekhaya.
UMnuz Thulani Mbuyazi (34) uthe uNksz Nomfundo Mwandla (26) ongunina wendodana yakhe uThando Mbuyazi (9) wamshiya endlini ekuseni engakhombisi ukuthi kunento emphethe kabi.
Uthe wamnikeza nemali engu- R1 000 yokuthenga ukudla wayamukela kahle wabashiya ekhaya nengane izolungiselela ukuya esikoleni yena ayothenga yedwa eBridge City.
“Ngokwazi kwami akukho okufanele ngabe kumphethe kabi emoyeni nokungamenza akhethe ukungishiya.
Kuyangithusa ukunyamalala kwabo kangaka, nengane iyasala esikoleni kwazise besiyishintshe nesikole kulo nyaka njengoba seziningi izinsuku ilovile,” kusho uMbuyazi.
Uqhube ngokuthi ngabe akuzweli kakhulu ukuba uNomfundo uhambe yedwa uma bekuwukuthi ubengasakuthokozeli ukuba naye.
Uthe bekufanele akhulume babonisane noma ashiye ingane iqhubeke nesikole.
UMbuyazi uthe usekwenze konke okusemandleni ukubathungatha ngoba ngisho nomdeni kaNomfundo ukhungathekile ngokunyamalala kwakhe nengane kungazwakali mkhondo
UMbuyazi uthe uxhumana nomndeni wakhe cishe zonke izinsuku kodwa akekho onolwazi ngendodana yakhe nonina wayo.
Omakhelwane abambona ngelanga ehamba bathi wabatshela okufanayo nabo wathi usayothenga ukudla eBridge City njengokujwayelekile kodwa wagcina engabuyanga nengane.
UMbuyazi uphethe ngokuthi udaba lwakhe uselubikile emaphoyiseni angazi ukuthi azolusukumela yini abathungathe.
“Lincane ithemba lokusizakala njengoba amaphoyisa engazange angivulele icala lomuntu olahlekile kunalokho angenzele incwadi echaza ngokulahleka kwabo,” kusho uMbuyazi okhathazekile ngomndeni wakhe.
Services


text:
Kushone 3 kuqhuma ibhomu e-Afghan
2012-12-26 08:21
Kabul - Imoto ebiqukethe iziqhumane ishayelwa yidelakufa iqhume kwashona abantu abathathu base-Afghanistan kwathi abayisikhombisa balimala, kusho izikhulu ngoLwesithathu.
Okhulumela uMnyango wezangaPhakathi e-Afghan uSediq Sediqqi uthe lokhu kuhlasela kwenzeke eForward Operating Base Chapman eKhost.
"Kushone abantu abathathu base-Afghan kwathi abayisikhombisa balimala," kusho uMajor Martin O'Donnell, okhulumela i-International
Security Assistance Force (ISAF), nengaphansi kweNATO.
- Landela
IzindabaNews24 kuTwitter
- Sapa - AFP


text:
Onesi babuke owesifazane ebelethela endleleni
2012-11-21 12:04
Pretoria - Owesifazane kuthiwa ubelethele endleleni ehamba abantu ngaphandle kwasemtholampilo ngaleso sikhathi onesi bebukele benqaba ukusiza, ngokusho kombiko.
U-Onicca Babedi utshele i-Eyewitness News ukuthi uthole uNomsa Mathebula esikwa ngaphandle kweSoshanguve Clinic ngasePitoli.
UMathebula kuthiwa uxoshiwe esibhedlela esikhulu ngenxa yokuthi i-blood pressure yakhe ibiphansi kakhulu.
UMathebula
ube esewa esebude buduze nomtholampilo wase esikwa.
Yize abantu sebehlaba umkhosi, onesi abazange bazihluphe ngokuphuma bazosiza.
Ngesikhathi ingane ingaphefumuli, uBabedi uzamile ukucela usizo konesi ukuba basize uMathebula.
“Ngivele ngamemeza sengibiza noma ngubani. Sengitatazela nami, bangibuka nje."
Uthe kuze kwabizwa amaphoyisa, athi esefikile kwayilapho onesi bezosiza khona.
UMnyango wezeMpilo eGauteng awuzange uphawule ngalolu daba.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
NGIHLEZI ngizibuza ukuthi ngonjani umculo odlala emsakazweni kumbe kumele wenze njani ukuze kudlalwe umculo wakho.
NgoMgqibelo odlule ngike ngalalela uhlelo luka-Oscar Mdlongwa odume ngo-Oskido olubizwa nge-I Believe, kuMetro FM. Angisho kucace ukuthi angiyena umlandeli ka-Oskido emsakazweni ngimkhonze kakhulu uma eklwebha amapuleti.
Lolu hlelo selunesigaba lapho belanda khona umphathi womculo kulo msakazo azocacisela abalaleli ngezingoma ezidlalwa kulo msakazo, uphinde acacise ngento eyenza ezinye izingoma zingaphumeleli kumbe zigcine zingadlalwanga.
Phambilini kuthiwa kunabaculi ababedlalwa emsakazweni ngoba nakhu bekhokhile noma begwazile, okusho khona ukuthi babesuke bekhokhele lowo osuke ephethe uphiko lomculo.
Isimo asisafani njengoba manje kuyaye kuthiwe kunamakomiti alawula umculo kodwa okungaziwa ukuthi isekhona yini lento ebizwa nge-payola emsakazweni.
Ngicabanga ukuthi yinhle kakhulu into eyenziwa ngu-Oskido noDJ Nutty ophethe uphiko lomculo kulo msakazo.
IMetro FM ayiphoqelekile ukuthi ichazele abantu ngomculo okumele nokungamele udlalwe kodwa labo DJ ngokubona isidingo bayakwenza lokhu.
Kuhle lokhu ngoba ungathola umculi esehlukumezekile, engasafuni nokulalela umsakazo ngoba ecikwa wukuthi umculo wakhe awudlalwa kulowo msakazo kanti cha naye kunemigomo angayilandelile.
Isibonelo uNutty uthathe iculo likaDJ Zinhle walidlala wabe esethi leli culo licishe langaphumelela ukungena ohlwini lwezingoma ngoba lingahlelekile kahle.
Ukhale ngokuthi ubumnandi balo butholakala kakhulu ngasekugcineni, futhi kuba nesikhala eside lingasho lutho okuholela ekutheni abantu baze basuke kwi-dance floor bazitshele ukuthi liyabhora kanti cha limnandi, wukuthi nje alihleliwe ngendlela.
UNutty uphinde waveza ukuthi iMetro FM ayinanki-nga ngodaba lolimi, iculo lingaba nesiZulu, Xhosa, Sotho noma isiShangane uma limnandi bazolidlala.
Uxwayise oprojusa ngokuthi uma benza izingoma benze isiqiniseko sokuthi kuba khona lapho okuculwa khona ukuze ingoma idlalwe noma ngabe kunini kulo msakazo.
Uthe uma kungukuthi akukho lapho okuculwa khona ingoma kuyaphoqeleka ukuthi bayifake ngezimpelasonto kuphela.
Baningi abantu abasizakalayo ngalesi sigaba esikulolu hlelo, kwazise noprojusa bazothi bengena estudiyo babe bekwazi okudingwa yimisakazo.
Okubuhlungu ukuthi kasazi noma yonke imisakazo yenza njengeMetro FM yini kumbe nayo inokuthize ekholelwa kukho.
Services


text:
SIZWE BLOSE
UBUYELA phesheya umsakazi weMetro FM oshayela uhlelo lwantambama ngo-3 kuya ku-6 olwaziwa ngokuthi yiTouch Down.
UThabo Molefe odume ngoTbo Touch, owake washayela uhlelo lomculo ku-SABC 1 i-Live, ugcine ephumele obala ngokushiya kwakhe iNingizimu Afrika.
Lo msakazi osezakhele udumo ngokuba nezingxoxo nabaculi baseMelika, uthi uhlale isikhathi eside efunda eNew York, wagcina esezakhele abangani abaningi.
“Bengihlezi ngibika ngezinto ezenzeka eMelika ezithinta ubumnandi kwiMetro FM njalo ngoMgqibelo, ngithe uma ngibuya ngangena kuwona lo msakazo,” kusho uTouch.
Uthe njengoba ehamba ngoSepthemba uya kwi-Hot 97 okuwumsakazo ohamba phambili eNew York nokuyido-lobha abevele ehlala kulona.
Uthe kulo msakazo ngeke abe nohlelo lwakhe kepha uyoshayela olwezemidlalo.
Uthe abalandeli bakhe mabangakhathazeki ngoba usazoqhubeka nokuzwakala kwiMetro FM enza lona lolu hlelo lwantambama.
“Umehluko ozokuba khona ngukuthi ngizobe ngilwenzela phesheya kwezilwandle. Engingakusho ukuthi abantu ngizobalethela izihlabani zaphesheya kuleli,” kusho uTouch, ozwana kakhulu nabaculi baphesheya abafana noJohn Legend, Akon, Keri Hilson nabanye.
Uthe ukufudukela kwakhe eMelika abantu kumele baku-buke njengento ezolekelela kakhulu endimeni yezomculo.
“Baningi abaculi abafuna ukuya phesheya abangazi ukuthi kumele benzenjani, uma belalela uhlelo lwami kwiMetro FM ngeke besaba nenkinga,” kusho uTouch.
Services


text:
Kuphambana imibono ngabacela imali emigwaqeni
2013-02-07 16:30
Cape Town - Ucwaningo olwenziwe ngabakwaHelping Hand luthi abelungu abacela imali emigwaqeni, balala okungenani benze u-R172 ngosuku.
U-16% wabantu abacelayo uthe awulali nemali engaphansi kuka-R50 ngosuku, U-7% wathi kuyenzeka uthole imali ize idlule ku-R500 kanti u-25% wathi kuyenzeka ulale no-R250.
U-78% ekukhulunywe nawo, uveze ukuthi ungathanda ukusebenza kod...wa awuyifuni imisebenzi esezingeni eliphansi.
Sibuze abafundi bethu ukuthi bathini ngalolu cwaningo kanjalo nokuthi bayabanika yini bona abantu abacela imali.
Baphendule kanje:
UPhumi LovingQueen Nkomose uthe: Angisabaniki ngoba bangamaqili, omunye wathi ucela imali yesinkwa ngakhipha isinkwa ngamnika sathi singasuka nje isitimela wathatha isinkwa wasilahla.
UWandi Mkhize uthe: Inkinga yami wukuthi uma ngibuza izingane ezicelayo ukuthi zifuna ukuphila le mpilo zize zife, zivele zibaleke.
Uma kuyikhehla ngilibuza ukuthi iphi imali yalo yempesheni, bese liyathula.
UDerick Vumelani Mngomezulu uthe: Lento iyahlupha ngoba laba bantu benza imali edlula eyomuntu osebenzayo, mina eThekwini ngathi ngisebhange ngabona umuntu ozenza okhubazekile evalela insavunsavu yemali ebhange.
UMa-lady Mthembu uthe: Mina kukhona engamupha u-R50 ngithi uhluphekile kanti yilaba bamasalamuzi, wangigcoba ngezinto zakhe ngagcina sengikhiphe imali eningi.
UNhlakanipho Brian Shandu uthe: Angisoze ngapha umlungu imali, wayekuphi yna siphucwa izwe?
UBongiwe Fikile Nkabinde uthe: Ngithi mina singabaniki imali ngoba abanye yizinswelaboya, bathenga izidakamizwa ngemali.
Uma umuntu enenkinga akaye emahhovisi akwaSassa ayocela usizo bazobona-ke bona uma kumele asizwe.
Abanye kulaba baphethwe ubuvila.
Disclaimer:
INews24 iqhakambisa ukukhuluma ngokukhululeka nokuzwakaliswa kwemibono
eyahlukene. Lokho kuchaza ukuthi imibono yababhali bezingosi eshicilelwe
kuNews24, akuyona imibono yeNews24.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- News24


text:
Baya enkantolo abadlwengula eNdiya
2013-01-07 09:00
New Delhi - Amadoda amahlanu asowka ngokudlwengula abulale owesifazane waseNdiya obefundela ukuba ngudokotela, azobuyela ngaphambi kwenkantolo, eNew Delhi, ngoMsombuluko.
Laba bazovela nje, amaphoyisa athi kunobufakazi obukhona obuwahlobanisa necala.
Abasolwa bangase bathole isigwebo sentambo uma belahlwa ngamacala ababhekene nawo, okungamacala ahlanganisa elokuthumba, ukubamba inkunzi, elokuhlela ukuhlasela kanye nokudlwengula nokubulala.
Amagama abasolwa ngoRam Singh, Mukesh Singh, Vijay Sharma, Akshay Thakur noPawan Gupta, umsolwa wesithupha oneminyaka engu-17 ubudala, ugcinwe ejele lezingane.
Owesifazane onemiyaka engu-23 ubudala, wadlwengulwa wabulawa ehamba nesoka lakhe, lona lashaywa ngabasowla lase lijikijelwa ngaphandle ibhasi lihamba.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
LUNGI LANGA
LITHOLAKALE libulewe ibhungu lasePhilani eduze kwaseMlazi okuthiwa lithunjwe abalisa abebelisola ngokubaqola imali. Kusukela ngeledlule Isolezwe belilokhu libika ngokunyamalala kwaleli bhungu.
UCaptain Thulani Zwane, okhulumela amaphoyisa aKwaZulu-Natal ukuqinisekisile ukuthi utholakale esefile uKhumbulani ‘Komidi’ Hlengwa (23) okuthiwa wathathwa amadoda eseMalukazi emasontweni amabili adlule ngoba emsola ngokuwaqola imali engu-R2000.
Uthe isidumbu sakhe sitholakale eZimangweni eduze komgwaqo omkhulu oya eMbumbulu.
Umfowabo kaKhumbulani, uMnuz Mzwandile Hlengwa, uthe utshelwe yilungu leCommunity Policing Forum ukuthi omunye wabasolwa ufonele umngani wakhe emtshela ukuthi isidumbu basilahla kuphi.
“Sihambe namalungu omphakathi sayobheka lapho okuthiwa ulahlwe khona, samthola endaweni ewumhosha eduze kwemizi. Isidumbu sakhe besibhekiswe phansi sesiqala ukonakala,” kusho uHlengwa.
Uthe okumkhululayo ukuthi bagcine besitholile isidumbu sakhe.
UKhumbulani utholakala nje umndeni wakhe ubusanda kuveza ukuthi awuneme ngophenyo lwamaphoyisa ngokulahleka kwakhe.
UHlengwa uthe kukhona umlisa owaphonswa imibuzo ngamaphoyisa waveza ukuthi ibhala lakhe lasetshenziswa abasolwa lapho beqhuba umfowabo emuva kokumshaya bambulale. Kanti kuke kwatholakala namateku akhe eshisiwe phandle kwendlu yomunye wabasolwa.
Uthe abanye bambona ngesikhathi eshaywa futhi kukhona oseveze ukuthi ugcine ngokugencwa wanqunywa ngaphambi kokuthi aqhutshwe ngebhala ngabasolwa.
Umamkhulu kaKhumbulani, uNkk Precious Chonco, uthe abaqondi ukuthi yini eyayingadala ukuthi laba balisa baphethe ngokumbulala yize babengamthumanga, babezozama ukukhokha le mali abamsola ngokubaqola yona.
UZwane uthe amaphoyisa aseSiphingo aphenya icala lokuthumba nelokubulala.
Services